15 Kapal Yang Terperangkap Lalu Menjadi Negara

Pernahkah anda mendengar tentang sebuah kisah bersejarah yang dimana terperangkapnya sebanyak 15 buah kapal pengangkut barang di Terusan Suez selama 8 tahun lamanya sehinggakan kapal-kapal ini dikenali sebagai Armada Kuning atau The Yellow Fleet?

Baik.

Terusan Suez merupakan salah satu jalur perdagangan lautan antarabangsa yang sangat sibuk di dunia kerana ia menghubungkan diantara benua Eropah dengan benua Asia. Laluan ini sering digunakan oleh kapal-kapal dagang yang membawa barang dagangan kerana ia memendekkan jarak perjalanan, menjimatkan masa dan mengurangkan kos perjalanan sesebuah kapal.

Sebelum Terusan Suez dibina, para pedagang yang ingin menghantar barang dagangan mereka dari benua Eropah ke benua Asia wajib melalui jalur perjalanan yang mengitari lautan Atlantik, benua Afrika sebelum memasuki benua Asia. Setelah laluan ini dibina, maka jarak perjalanan dianggarkan berkurang sebanyak 8,900 km. Kapal-kapal pengangkut yang datang dari benua Eropah hanya perlu memasuki lautan Mediterranean ke Terusan Suez selama 12 jam sahaja lalu belayar ke Laut Merah sebelum tiba ke Lautan Hindi. Ia memang sebuah kenikmatan bagi para pelayar dan kapal dagang.

Pada pagi hari tanggal 5 Jun 1967, sebanyak 15 buah kapal dagang seperti biasa memasuki pelabuhan Terusan Suez dari Lautan Mediterranean. Ketika dalam pelayaran mereka yang tenang, suasana berubah drastik apabila pada hari tersebut juga telah tercetusnya pertempuran diantara pihak Israel dan pihak negara Mesir dalam peristiwa Perang Enam Hari (5 – 10 Jun 1967). Perang ini bermula apabila pihak Israel melancarkan serangan udara mengejut meletupkan beberapa kawasan penting di negara Mesir. Setelah diserang, maka pihak Mesir kembali menyerang balas serangan kepada pihak Israel.

Untuk maklumat lanjut mengenai Perang Enam Hari: https://www.thepatriots.asia/operasi-badar-keangkuhan-yahu…/

Setelah enam hari pertempuran maka, pihak Israel telah berjaya menjajah Semenanjung Sinai daripada pihak Mesir lalu menguasai Terusan Suez. Apabila kekalahan ini tidak dapat diterima oleh pihak Mesir, maka republik Mesir menyekat ekonomi pihak Israel dengan mensabotaj Terusan Suez supaya ia tidak digunakan oleh Israel untuk memanfaatkan jalur emas ini kerana kedudukan terusan ini terletak ditengah-tengah antara semenanjung Sinai dengan negara Mesir.

Pihak Mesir telah menutup Terusan Suez dan meledakkan beberapa kapal, pelabuhan dan jambatan di utara dan selatan terusan (yang merupakan jalan keluar-masuknya kapal) supaya kegiatan perdagangan di terusan ini ditangguhkan buat sementara waktu. Dengan sekatan ini, maka kapal-kapal pengangkut yang berada di terusan ini diarahkan untuk berlindung buat sementara waktu.

Periuk api dasar laut dipasang di perairan Suez sehinggakan kapal-kapal pengangkut ini tidak boleh belayar keluar dari Terusan Suez. 15 buah kapal ini diarahkan untuk berlabuh sementara di kawasan yang paling luas di Terusan Suez iaitu Tasik Buhaira al-Murrah (Great Bitter Lake). Ketika di sinilah, kapal-kapal pengangkut yang datang dari lapan buah negara, Amerika Syarikat, Jerman Barat, Poland, British, Bulgaria, Perancis dan Czechoslovakia berkumpul dan menunggu arahan untuk melanjutkan kembali pelayaran mereka. Tetapi penantian mereka merupakan suatu penyeksaan.

Berikut adalah nama-nama kapal yang terlibat dalam kisah ini:

1. MS Norwind dan MS Munsterland dari negara Jerman Barat.

2. MS Killara dan MS Nippon dari Sweden.

3. MS Essayons dari Perancis.

4. MS Agapenor, MS Melampus, MS Scottish Star dan MS Invercargill dari British.

5. MS Djakarta dan MS Boleslaw Beirut dari Poland.

6. MS Vasil Levsky dari Bulgaria.

7. MS Lednice dari Czech.

8. SS Observer dan SS African Glen dari Amerika Syarikat.

LAPAN TAHUN PENANTIAN

Minggu pertama merupakan sebuah percutian, minggu kedua merupakan sebuah penantian dan minggu ketiga merupakan sebuah penyeksaan. Anak-anak kapal yang berada di atas 15 buah kapal dagang ini berasa sangat tertekan kerana mereka terperangkap di atas tasik, terhimpit diantara tentera Israel yang menguasai timur Suez dan tentera Mesir yang menguasai barat Suez. Mereka tiada jalan masuk atau keluar.

Sehinggalah kru-kru di 15 buah kapal ini menyatakan untuk bergabung dan mendirikan sebuah ‘negara sementara’ yang dibahagikan kepada tiga buah kelompok. Daripada orang asing menjadi sahabat, daripada sahabat mereka menjadi sebuah keluarga. Itulah suasana yang dihadapi oleh kru-kru kapal yang terperangkap selama bertahun-tahun di perairan asing. Negara sementara mereka dikenali sebagai ‘Great Bitter Lake Association’.

Setiap kapal dari negara masing-masing membahagikan tugas mereka seperti kapal MS Norwind dari Jerman Barat digunakan sebagai gereja pada setiap hari Ahad, acara menonton wayang ditayangkan di atas kapal MS Vasil Levsky dari Bulgaria, parti kolam renang pula diselenggarakan di atas kapal MS Killara dari Sweden, komuniti bercucuk tanam disediakan di atas kapal Perancis dan kapal dari British pula menyediakan permainan bolasepak kerana ruang kapal MS Invercargill mereka yang sangat luas daripada kapal-kapal yang lain. Mereka juga mengadakan perlumbaan kapal di terusan dengan menggunakan kapal-kapal penyelamat (lifeboat).

Selain hanya menyelenggarakan pelbagai aktiviti berfaedah, mereka juga mengadakan sukan Olimpik versi sendiri pada tahun 1968 yang dikenali sebagai ‘Bitter Lake Olympic Game’ berikutan pada waktu itu sedang berlangsung sukan Olimpik Musim Panas di kota Meksiko.

Apabila sudah lama berada jauh dari rumah atau kampung halaman, bagaimana kita ingin bertanya khabar berutus surat dengan keluarga atau saudara-mara di sana? Ya, selain mendirikan ‘negara sementara’, mereka juga menciptakan setem dan sistem kod pos tersendiri yang diiktiraf oleh republik Mesir. Setem-setem mereka sah digunakan untuk urusan surat-menyurat di semua negara dan setem ‘limited edition’ ini menjadi buruan berharga buat para pengumpul setem pada zaman sekarang.

Setahun berlalu. 14 buah kapal pengangkut yang terapung di Terusan Suez ditutupi oleh debuan padang pasir dari semenanjung Sinai dan Mesir. Dari kejauhan, kapal-kapal ini kelihatan berwarna kekuningan dan sebab itu, mereka dikenali sebagai Armada Kuning atau The Yellow Fleet.

Setelah 6 tahun berlalu, maka pada tahun 1973 terjadi satu lagi pertempuran diantara pihak sekutu Mesir-Syria menentang pihak Israel. Ketika peperangan berkecamuk, salah sebuah roket yang ditembak oleh pihak Israel meluncur laju ke tasik Buhairah al-Murrah dan menenggelamkan sebuah kapal milik Amerika Syarikat. Kini hanya tinggal 14 buah kapal yang masih terselamat.

Setelah 4 tahun peperangan diantara kedua belah pihak utama, Mesir dan Israel, maka mereka mengikat perjanjian damai untuk mengundurkan tentera mereka. Pihak Israel menarik semula tentera mereka dari semenanjung Sinai dan menyerahkan kembali kepada Mesir dan Mesir menjadi negara Arab pertama mengiktiraf ‘negara’ Israel. Selama 4 tahun pertempuran, Terusan Suez dipenuhi oleh pelbagai bangkai kapal dagang, kapal perang, pesawat pejuang dan periuk api dasar laut. Pihak pentadbiran Mesir mengambil masa selama dua tahun lamanya untuk membersihkan kembali laluan ini sebelum ia digunakan seperti sediakala.

Akhir sekali, setelah dua tahun negara Mesir bertungkus lumus membersihkan sisa bahan letupan sebanyak 750,000 buah, maka pada tanggal 5 Jun 1975, Terusan Suez dibuka kembali kepada dunia. Kru-kru anak kapal Armada Kuning yang terperangkap selama 8 tahun, 3 bulan dan 5 hari di tasik al-Buhaira al-Murrah dibebaskan kembali dari belenggu neraka Suez. Negara sementara Bitter Lake pun dibubarkan. Lambaian tangan dan linangan air mata perpisahan dan kebebasan mengiringi kesemua kru-kru kapal untuk pulang ke tanah air masing-masing.

Daripada 14 buah kapal tersebut, hanya 2 buah kapal sahaja yang mampu berfungsi sepenuhnya untuk keluar dan kembali ke negara mereka iaitu kapal MS Norwind dan MS Munsterland dari negara Jerman Barat. Ketika dua buah kapal ini tiba di perairan pelabuhan Hamburg, mereka disambut dengan sorakan dan tempikan gembira dari 30,000 orang penonton yang telah mengetahui kisah tragis mereka.

Kini, kisah Armada Kuning menjadi salah satu peristiwa kesesakan lalu lintas yang paling lama di dalam sejarah dunia.

RUJUKAN:

1. Meet the searfarers who were stranded in the Six-Day War oleh Simon Edge, Express. Co. Uk.

2. The Time 14 Cargo Ships Were Trapped in the Suez Canal … for Eight Years oleh Lucas Reilly, Mental Floss.

3. How War Marooned 15 Ships in The Suez Canal For Eight Years, Amusing Planet.


Pembedahan Pertama Tanpa Doktor Manusia

Sejak kebelakangan ini makin ramai buat kesimpulan selepas baca tajuk. Jadi saja letak tajuk begini. Mungkin ada yang fikir pembedahan ini dibuat seekor beruk yang mendapat ijazah MB BCH BAO.

Bagi yang rajin membaca, jom kita tengok macam mana Universiti Johns Hopkins buat pembedahan tanpa doktor. Dunia pembedahan sememangnya luas mengikut fungsi.

Tetapi kebanyakan fungsi ini dijalankan dengan dua cara sahaja: pembedahan terbuka (open surgery) atau pembedahan berkamera (laparoscopic surgery).

Walaupun bunyi macam maju, pembedahan berkamera bukanlah suatu perkara baru.

Saintis sentiasa menilai dan selalu mengesahkan yang pembedahan berkamera adalah lebih baik jika tujuannya untuk merawat saluran makanan (esophagus), hempedu dan limpa (Velanovich, 2000).

Selama ini kamera laparoskopik masih memerlukan seorang doktor yang pakar.

Seorang pakar memasukkan kamera dalam mulut pesakit. Kamera ini mempunyai segala kelengkapan untuk buat pembedahan. Sesudahnya, pesakit hanya perlu pulih daripada pembedahan… bukan apa-apa torehan yang lain (torehan yang perlu dibuat dalam pembedahan terbuka).

Walau bagaimanapun, pembedahan jenis ini ada potensi kecuaian (human error). 75 peratus komplikasi pasca-pembedahan terjadi kerana kecuaian doktor (Fabri & Zayas-Castro, 2008).

Jadi saintis mempertimbang penggunaan robot dalam usaha untuk mengurangkan kecuaian doktor. Tetapi bukan senang untuk bangunkan teknologi sebegini.

Setiap pembedahan walaupun sama jenis tidak semestinya di tempat sama. Maka teknologi robot perlu betul-betul maju dan diuji secara agresif terlebih dahulu.

Kejayaan Universiti Johns Hopkins

Pihak universiti membuat sebuah kumpulan untuk projek Robot Autonomi Tisu Pintar (Smart Tissue Autonomous Robot).

Projek STAR adalah untuk menjayakan sebuah pembedahan tanpa doktor. Setiap langkah dalam operasi ini bergantung seratus peratus pada kecerdasan buatan (artificial intelligence) yang mengimbas dan melaksanakan pembedahan. Jujur cakap, projek ini masih jauh untuk digunakan pada manusia.

Jadi dalam peringkat ujian sebegini, saintis universiti menggunakan STAR untuk bedah seekor babi.

Bukan babi yang jenis tidak pandai beri isyarat semasa membelok. Ini memang babi berkaki empat yang haram dimakan melainkan jika dalam situasi darurat.

Dapatan awal (preliminary finding) mereka memang memberangsangkan. Kerana teknologi STAR  dilaksanakan secara automasi sampai boleh menghubungkan semula bahagian usus seekor babi.

Setelah siap membedah, saintis universiti membandingkan kualiti kerja dengan pembedahan seorang pakar haiwan.

Mereka mendapati teknologi STAR jauh lebih baik untuk dibandingkan dengan kualiti doktor haiwan (Saeidi, et al., 2022).

Satu ujian saja mungkin kebetulan. Jadi saintis uji lagi kepada tiga ekor babi yang lain. Dan dapatan mereka kekal sama: laparoskopi STAR lebih konsisten dan tepat berbanding laparoskopi doktor haiwan.

Padahal menggabungkan bahagian usus adalah pembedahan gastrointestinal yang sangat sukar. Doktor yang buat mesti pakar dalam bab ini untuk mengelakkan sebarang jangkitan pasca-pembedahan.

Dari segi hala tuju, mungkin ada yang tertanya-tanya: jika doktor boleh cuai, mesin mesti boleh ralat. Betul. Pertama sekali, mesin ini masih dalam peringkat awal. Suatu hari nanti, mesin ini mesti digunakan.

Tetapi ia takkan dibiarkan membedah tanpa sebarang pengawasan. Penggunaan mesin pintar dengan doktor yang pakar akan mengurangkan potensi kecuaian dan keralatan sampai dalam lingkungan 0 hingga 1 peratus sahaja. Silap-silap tiada kecuaian atau keralatan langsung.

Bermakna seorang doktor mengawasi tiga mesin yang beroperasi pada masa sama. Gambarannya, pesakit tidak perlu tunggu giliran pembedahan terlalu lama.

RUJUKAN:

Fabri, P., & Zayas-Castro, J. (2008). Human error, not communication and systems, underlies surgical complications. Surgery. 144 (4): 557-563.

Saeidi, H., et al. (2022). Autonomous robotic laparoscopic surgery for intestinal anastomosis. Science Robotics. 7 (62).

Velanovich, V. (2000). Laparoscopic vs open surgery: a preliminary comparison of quality-of-life outcomes. Surgery Endoscopy. 14 (1): 16-21.


Kisah Meurah Pupok: “Biar Mati Anak, Jangan Mati Adat”

Kita selalu mendengar ungkapan “biar mati anak, jangan mati adat,” tapi tahukah anda bahawa ungkapan tersebut bukan sekadar kata-kata, tapi terdapat satu peristiwa dalam sejarah Alam Melayu berdasarkan ungkapan tersebut. Peristiwa tersebut berlaku pada zaman pemerintahan Sultan Iskandar Muda, sultan ke-12 yang memerintah Kesultanan Aceh sekitar awal abad ke-17. Tapi sebelum itu, mari kita telusuri dahulu sekali imbas berkenaan Kesultanan Aceh dan peribadi Sultan Iskandar Muda.

Umum mengetahui bahawa kerajaan dan Kesultanan Aceh suatu ketika dahulu terutamanya sekitar abad ke-16 dan ke-17 merupakan salah satu kuasa besar di Kepulauan Alam Melayu. Kesultanan yang berpusat di utara Kepulauan Sumatera tersebut bukan sahaja amat dikenali sebagai salah satu Serambi Makkah di Alam Melayu, bahkan kekuatan ketenteraannya juga amat digeruni oleh penjajah-penjajah Eropah seperti Portugis dan Belanda.

Kita juga mempelajari sejarah Kesultanan Aceh sebagai salah satu daripada tiga kuasa besar yang terlibat dalam persaingan menguasai Selat Melaka setelah kejatuhan Kota Melaka sebagai pusat kesultanan Melaka oleh penjajah Portugis. Dua lagi kuasa besar tersebut ialah Portugis dan Kesultanan Johor. Perang Tiga Segi tersebut berlaku hampir seabad lamanya, pemerintah berganti pemerintah. Antara pemerintah Kesultanan Aceh yang terlibat pada zaman tersebut ialah Sultan Iskandar Muda.

Sultan Iskandar Muda Mahkota Alam ibni Sultan Mansur Shah ibni Sultan Abdul Jalil ibni Sultan Alauddin Riayat Shah al-Qahhar ibni Sultan Ali Mughayat Shah ditabal sebagai Sultan Aceh pada tahun 1606 menggantikan sepupu baginda. Bonda baginda bernama Puteri Raja Indera Bangsa iaitu puteri kepada Sultan Alauddin Riayat Shah Sayyid al-Mukammil, Sultan Aceh ke-10.

Ketika pemerintahan Sultan Iskandar Muda, baginda adalah seorang pemerintah yang amat mementingkan perkembangan dakwah dan pengajian Islam di Aceh kerana selain membina dan memperluaskan banyak masjid di Aceh termasuklah Masjid Raya Baiturrahman yang masyhur itu, baginda juga meneruskan legasi sultan-sultan Aceh sebelumnya dalam memperkukuhkan hukum perundangan negeri berdasarkan syariat Islam.

Sultan Iskandar Muda sekurang-kurangnya mempunyai tiga orang isteri. Isteri pertama baginda adalah seorang puteri Gayo dari etnik daerah Aceh Tengah yang melahirkan seorang putera mahkota bernama Meurah Pupok. Isteri kedua baginda pula bernama Putri Sani yang berketurunan Bugis dan melahirkan seorang puteri bernama Putri Sri Alam. Manakala isteri ketiga baginda bernama Puteri Kamaliah atau lebih mereka kenali dengan panggilan Putroe Phang daripada kerabat diraja Kesultanan Pahang.

Ini kerana Aceh pernah menyerang dan menakluk Johor dan Pahang semasa era pemerintahan baginda. Semasa penawanan tersebut, tentera baginda membawa ramai tahanan dari Johor dan Pahang ke Aceh termasuklah beberapa orang kerabat diraja Johor dan Pahang seperti Raja Mughal yang kemudiannya dijadikan anak angkat baginda.

Meurah Pupok merupakan putera Sultan Iskandar Muda yang ditabalkan sebagai Putera Mahkota dan telah dirancang akan menggantikan baginda kelak. Walau bagaimanapun, terjadi satu peristiwa yang bakal mengubah perancangan tersebut. Suatu ketika, datang seorang tentera mengadap Sultan Iskandar Muda mengadu bahawa isterinya telah dia b.unu.h kerana telah berz.in.a dengan Meurah Pupok. Kemudiannya, tentera tersebut diceritakan memb.un.uh dirinya sendiri di hadapan baginda tanpa sempat dihalang.

Sultan Iskandar Muda yang begitu murka dengan aduan dan peristiwa tersebut telah memerintahkan puteranya itu dihukum b.unu.h dengan direjam sehingga mati sesuai dengan hukum perundangan Adat Meukuta Alam yang dikuatkuasakan ketika itu. Ada sumber lain yang menyatakan puteranya itu dihukum pancung.

Para pembesar cuba menghalang baginda daripada melaksanakan hukuman b.unu.h tersebut dengan mencadangkan hukuman yang lebih ringan, tetapi ditolak oleh baginda. Dengan tegas baginda mengungkapkan satu ungkapan yang masyhur dalam bahasa Aceh: “Mate aneuk meupat jeurat, gadoh adat pat tamita” yang bermaksud: “Mati anak ada kuburnya, hilang adat (hukum) di mana hendak digantikan.” Di sinilah lahirnya pepatah: “Biar mati anak, jangan mati adat.”

Adat di sini boleh ditafsirkan sebagai hukum perundangan. Menurut seorang pengkaji sejarah yang juga Pengarah Maktab Penyelidikan Tamadun Islam Nusantara, Ustaz Hasanuddin Yusof, kefahaman masyarakat Alam Melayu berkenaan kata “adat” pada zaman pra-penjajahan lebih meluas, bukan sekadar adat resam sahaja, bahkan meliputi hukum-hukum perundangan termasuklah hukum-hakam Islam. Kesalahfahaman masyarakat pada masa kini yang menganggap ungkapan “biar mati anak, jangan mati adat” perlu diperbetulkan kerana ramai yang menganggap adat di sini cuma bermaksud adat resam sahaja.

Begitulah ketegasan seorang pemerintah dalam menjalankan hukuman, tidak memilih bulu walaupun terhadap putera mahkota kesayangan baginda sendiri yang dirancang akan menggantikan takhtanya kelak. Jenazah Meurah Pupok dimakamkan jauh dari pemakaman kerabat diraja di suatu kawasan yang pada masa kini dikelilingi oleh kubur tentera-tentera Belanda iaitu di Kerkhoff Peucut di Kota Banda Aceh.

Setelah kemangkatan Meurah Pupok, anak angkat Sultan Iskandar Muda yang juga merupakan menantu baginda, Raja Mughal iaitu putera Sultan Ahmad Shah II dari Kesultanan Pahang, ditabal sebagai Sultan Aceh menggantikan ayahanda mentuanya itu dengan gelaran Sultan Iskandar Tsani. Sultan Iskandar Muda memerintah Aceh selama hampir 30 tahun sehingga kemangkatannya pada tahun 1636.

Sultan Iskandar Tsani menjadi menantu kepada Sultan Iskandar Muda setelah dikahwinkan dengan puteri baginda yang bernama Putri Sri Alam. Selepas kemangkatan Sultan Iskandar Tsani, balu baginda iaitu Putri Sri Alam ditabal sebagai sultanah Aceh pertama dengan memakai gelaran Sultanah Tajul Alam Safiatuddin kerana ketiadaan waris lelaki bagi menggantikan takhta.

Berbalik semula kepada kisah Meurah Pupok, selepas beliau dihukum b.unu.h oleh ayahandanya, timbul pula desas-desus cerita bahawa beliau difitnah oleh pihak yang tidak senang hati dengannya dan Sultan Iskandar Muda dipengaruhi oleh pihak tertentu. Ada pula sumber mengatakan bahawa Sultan Iskandar Muda menghukum bu.nu.h putera mahkotanya itu kerana perangainya yang amat buruk.

Sekiranya benar cerita hukuman tersebut berlaku kerana fitnah, maka benarlah firman Allah SWT di dalam al-Qur’an: “Fitnah itu lebih dahsyat (dosa dan kesannya) daripada pemb.unuh.an…” (Surah al-Baqarah, ayat 191 & 217). Tetapi sekiranya terbukti benar puteranya itu melakukan z.in.a dan perbuatan terkutuk, maka adillah perbuatan ayahandanya menjatuhkan hukuman yang setimpal terhadap puteranya itu.

Walau bagaimanapun, menerusi temu bual penulis secara panggilan telefon dengan Ustaz Hasanuddin Yusof pada 15 Jun 2021, beliau berpendapat, sekiranya benar cerita Meurah Pupok difitnah sekalipun, ianya tidak menafikan kesolehan dan ketegasan Sultan Iskandar Muda dalam menjalankan hukum, Mesti ada suatu perkara yang pasti membuatkan baginda perlu mensabitkan hukuman tersebut.

Masakan seorang bapa sanggup menghukum satu-satunya anak lelaki kesayangannya yang menjadi harapan penyambung legasinya kelak. Tambahan pula, Sultan Iskandar Muda dibesarkan dalam lingkungan para ulama dan menjadikan para ulama seperti Shaykh Syamsuddin as-Sumaterani sebagai penasihat baginda di istana sewaktu pemerintahannya.

Sultan Iskandar Muda tetap disanjung dalam sejarah sebagai seorang pemerintah yang tegas dalam menjalankan hukum perundangan walaupun terhadap kaum kerabat baginda sendiri. Itu adalah fakta sejarah yang tidak boleh dinafikan.

Jika kita telusuri sirah Rasulullah SAW, baginda sendiri pernah bersabda: “Walaupun sekiranya Fatimah binti Muhammad telah mencuri, maka aku sendiri akan potong tangannya.” (Sahih Bukhari). Kenyataan Rasulullah SAW tersebut menunjukkan bahawa kedudukan sebagai Ahlul Bayt juga tidak menjamin seseorang itu boleh lepas daripada hukuman atau sebarang keringanan hukuman tersebut.

RUJUKAN:

– Luthfi Auni, The Decline of The Islamic Empire of Aceh (1641-1699), Disertasi Ijazah Sarjana, Institut of Islamic Studies, McGill University, Montreal, Canada, April 1993.

– Nasrul Hamdani, Peutjoet (Kerkhof): Dahulu, Kini dan Nanti, Kementerian Pendidikan dan Kebudayaan, Balai Pelestarian Nilai Budaya Aceh, Banda Aceh, 2017.

– Hasanuddin Yusof, Raudhatus Salatin, Sultan-Sultan Soleh di Alam Melayu, Alami Sdn. Bhd., 2020.

-Khamami Zada, “Sentuhan Adat dalam Pemberlakuan Syariat Islam di Aceh,” KARSA, Vol. 20, No. 2, hlm. 197-210, Disember 2012.


Mereka Mati Kerana Cinta

Mayat lelaki dan wanita yang dipercayai sepasang kekasih, telah ditemui di Sungai Yangtze dengan tangan mereka berdua terikat bersama-sama dengan wayar berwarna merah.

Kedua-dua mayat ditemui sedang terapung dibawa arus sungai oleh seorang lelaki yang secara kebetulan sedang memancing di sana. Pemancing itu segera melaporkan perkara itu kepada pihak polis.

Ketika pihak polis masih sedang dalam proses menyiasat kes, datang seorang lelaki bernama Wang Yu, menuntut mayat tersebut. Menurut Wang Yu, mayat lelaki itu adalah adik lelakinya bernama Wang Feng, manakala mayat wanita pula kekasih adiknya yang dikenali sebagai Liu Yan.

Seperti pasangan lain yang sedang hangat dalam percintaan, mereka berdua sudah mula merancang untuk melangsungkan perkahwinan pada awal bulan April.

Walau bagaimanapun, hubungan cinta mereka dihalang oleh keluarga masing-masing. Bagi keluarga Wang, mereka tidak setuju dengan alasan bahawa keluarga Liu menetap jauh, yakni di bandar Gansu, sedangkan mereka di Chongqing.

Manakala keluarga Liu pula, meminta sejumlah 20,000 Yuan sebagai hadiah pertunangan. Satu jumlah yang tidak mampu disediakan oleh Wang Feng.

Wang Yu pernah melawat adiknya pada tarikh 5 April. Tetapi setibanya di sana, beliau dapati bahawa bilik yang didiami oleh adik lelakinya tidak berpenghuni. Turut ditemui oleh Wang Yu di dalam bilik tersebut, sekeping nota ditulis oleh Wang Feng.

Wang Yu yang risaukan keselamatan adiknya, mula berusaha mencari dan bertanyakan kepada rakan serta kenalan akan keberadaan Wang Feng. Bagaimanapun, usahanya menemui jalan buntu.

Ia pada masa ini juga, Wang Yu mendapatkan khabar berita tentang penemuan kedua-dua mayat di Sungai Yangtze ini.

Wang Yu memberikan nota atau wasiat terakhir pasangan tersebut kepada pihak polis sebagai bahan bukti.

Tertulis di dalam nota bertarikh 4 April itu;

“Tolong jangan cari kami lagi. Maafkan ketidakupayaan kami berdua. Kami tidak mampu untuk kehilangan satu sama lain. Kamu tak akan faham. Inilah cinta kami berdua.”

Di akhir nota tersebut, merupakan tulisan Liu Yan:

“Saya mohon supaya tolong jangan beritahu perkara ini kepada kedua ibu bapa saya. Kamu perlu merahsiakan perkara ini untuk kami.”

Ikatan wayar berwarna merah itu ialah simbolik kepada lagenda kepercayaan orang cina. Iaitu berkenaan dewa yang mengikat tali ‘takdir’ ini pada individu-individu ditakdirkan berjodoh antara satu sama lain.


Bizarro Dan Ciri-Ciri Autism

Bizarro merupakan klon Superman yang dicipta oleh Lex Luthor. Nama Bizarro berasal daripada perkataan ‘bizarre’ yang bermaksud aneh. Klon Superman ini tidaklah sempurna kerana sifat dan perwatakan Bizarro dan Superman berbeza sekali. Jika Superman boleh menembak heat vision dari matanya, Bizarro pula menembak cold vision. IQ Bizarro juga boleh dikategorikan sangat rendah kerana perwatakannya seperti seorang budak yang mahukan perhatian. Lex Luthor menganggap Bizarro sebagai eksperimen yang gagal. Pada asalnya, Lex Luthor mahu membina sebuah tentera daripada klon Superman. Dari situlah, wujudlah penciptaan Bizarro.

Bizarro muncul buat kali pertama di dalam Forever Evil. Ketika Crime Syndicate menguasai dunia, Lex Luthor muncul bersama Bizarro yang telah diimprovasi walaupun Bizarro tersebut tidaklah sesempurna Superman. Sewaktu Forever Evil, Justice League telah ditangan Crime Syndicate. Untuk menyelamatkan bumi, Lex Luthor dan beberapa supervillain lain perlu mengalahkan Crime Syndicate yang diketuai oleh Ultraman (Superman dari Earth-3) daripada menguasai dunia. Jika Earth-0 (juga digelar sebagai Prime Earth) dikawal oleh Crime Syndicate, maka seluruh supervillain tidak bebas untuk melakukan jenayah dan terpaksa menurut pemerintahan diktator Crime Syndicate. Di sini, kita dapat lihat bahawa peranan supervillain sangat penting bagi menewaskan supervillain yang lebih hebat dari mereka.

Peranan Bizarro ketika ini sangat sedikit, walaupun Bizarro tidak sempurna dan IQ nya sangatlah rendah tetapi beliau masih mempunyai perasaan. Apabila Lex Luthor memarahi Bizarro, Bizarro hanya mendiamkan diri dan menurut arahan. Bizarro sangat takut kepada kegelapan. Namun, ketakutan itu dapat dipadamkan apabila Lex Luthor menceritakan pengalamannya berhadapan rasa takut terhadap kegelapan. Walaupun Lex Luthor menganggap perkongsian pengalamannya sebagai buang masa, namun perlahan-lahan Lex Luthor menganggap Bizarro itu seperti anaknya.

Kita boleh kaitkan bahawa Bizarro ialah seorang yang menghidapi autisma. Perkembangan motor yang lambat menyebabkan Bizarro sukar untuk bercakap seperti manusia biasa. Bizarro hanya mampu mengeluarkan ayat-ayat pendek seperti ‘tidak’,’ya’, dan ayat-ayat ringkas yang mudah difahami oleh dirinya. Bizarro juga dilihat mahukan perhatian secara berlebihan dari Lex Luthor sendiri apabila dia tidak mahu berjalan secara bersendirian dalam gelap meskipun dia mempunyai kuasa yang boleh mengatasi kegelapan tersebut. Salah satu tanda penting autisma ialah Bizarro tidak memberikan respons ketika dipanggil beberapa kali oleh Lex Luthor. Biarpun Bizarro memahami arahan yang diberikan oleh Lex Luthor namun Lex terpaksa mengulangi arahannya untuk memastikan Bizarro bertindak dengan betul.

Ada dalam kalangan masyarakat yang masih tidak memahami penyakit autisma. Ia adalah penyakit gangguan perkembangan otak yang berterusan dan kekal. Nama autisma itu sendiri berasal dari perkataan Greek autos yang membawa maksud ‘sendiri’ dan menurut Eugen Bleuer, pakar psikiatri Swiss mengatakan bahawa autisma membawa maksud ‘melarikan diri dari realiti’. Kajian menunjukkan bahawa penyakit autisma boleh terjadi kepada sesiapa sahaja tanpa mengira agama, bangsa atau kedudukan sosial. Punca sebenar mengenai penyakit autisma ini juga tidak diketahui. Antaranya ialah usia ibu bapa yang meningkat, masalah lahir pra matang (kurang daripada 33 minggu), masalah perkembangan otak yang disebabkan faktor genetik dalam sejarah autisma keluarga dan masalah fungsi otak terganggu seperti jangkitan.

Anak-anak autisma sepatutnya dijaga dengan baik. Memerlukan perhatian yang lebih daripada kanak-kanak biasa. Apabila umur mereka meningkat dewasa, juga mereka perlukan perhatian yang lebih. Pendekatan terapi melalui carakerja, integrase deria dan pertuturan perlu dilakukan secara berkala supaya mereka boleh belajar seperti orang lain. Tiada ubat yang mampu menyembuhkan penyakit autisma secara sepenuhnya.

Bizarro, meskipun mempunyai masalah komunikasi namun perasaan sebagai seorang manusia masih lagi ada. Bizzaro akhirnya tewas di tangan Mazahs, Lex Luthor Earth-3. Dia dibunuh dan kuasanya diambil oleh Mazahs. Ayat-ayat terakhir Bizarro ialah dia hanya mampu meminta maaf kepada Lex Luthor. Lex Luthor yang kaget melihat keadaan itu, disapa oleh Captain Cold yang mengatakan, “Dia dah mati, lagipun dia ni cuma raksasa.”. Lex Luthor yang sudahpun merasakan kehilangan Bizarro sebagai kehilangan yang penting dalam hidupnya hanya mampu membalas, “Dia adalah raksasa aku.”

Melalui perkembangan maklumat dihujung jari, masyarakat sepatutnya sedar kewujudan penyakit autisma ini secara menyeluruh. Tidaklah seseorang itu mahu dilahirkan mempunyai penyakit, tetapi sebagai masyarakat yang prihatin perlulah kita bertimbang rasa kerana itulah yang menjadikan kita sebagai seorang manusia. Peranan ibu bapa untuk mengesan penyakit autisma sangat penting. Autisma perlu dikesan secara awal sejak kanak-kanak lagi supaya mereka boleh meningkatkan potensi anak istimewa mereka tanpa dibiarkan begitu sahaja.


Ada Apa Pada Sunnah Nabi Berenang, Menunggang Kuda Dan Memanah?

Memanah mengajar kita untuk fokus kepada sasaran.

Sasaran pula ada yang pegun dan ada yang bergerak. Pemanah juga ada posisi yang pegun dan bergerak. Walau apa pun keadaannya, pegun mahupun bergerak, memanah mengajar untuk sentiasa fokus kepada sasaran dengan mengambil kira kekuatan, jarak dan antisipasi pergerakan.

Memanah juga melatih kita untuk sentiasa tenang, walaupun di dalam keadaan tegang. Perlu dikawal pernafasan dan kekuatan lengan.

Dan yang paling penting adalah ia mengajar kita membuat keputusan bila saat terbaik melepaskan anak panah dari busur.

Berenang pula mengajar untuk bergerak di dalam keadaan yang bukan ‘enviroment’ kita sebagai manusia.

Selain dari membina jasmani, kekuatan otot dan stamina, ia juga seperti memanah, mengajar kita untuk mengawal pernafasan, jarak dan stamina.

Berenang juga mengajar kita untuk mengikut arus dan karekteristik air, mempergunakannya untuk membantu kita. Di dalam air, di dalam ‘environment’ yang tidak memihak kepada kita, panik adalah musuh utama.

Berkuda mengajar apa itu hormat, memahami, bersatu dan bekerjasama untuk mencapai tujuan.

Kuda adalah seekor haiwan yang kekuatan jasmaninya melangkaui seorang manusia. Manusia pula, walaupun kekuatan jasmaninya tidak sehebat seekor kuda, kita dikurniakan akal untuk saling bekerjsama dan melengkapi untuk mencapai objektif.

Berkuda mengajar erti hormat kepada haiwan.

Berkuda juga terapi yang baik untuk rohani dan jasmani.

Ini adalah intipati dan nilai-nilai yang dipelajari daripada aktiviti memanah, berenang dan berkuda. Ia bukan sekadar aktiviti sukan. Dan bukar sekadar membina jasmani, rohani dan pemikiran.

Ia adalah pembinaan karekter dan skil kehidupan yang boleh dipraktikkan di dalam kehidupan seharian.


Kadar Bun*h Diri Jepun Berkurangan Sejak Perintah Berkurung

Jepun menyaksikan kadar kes bvnvh diri di negara itu berkurangan sebanyak 20% untuk bulan April tahun ini berbanding tempoh sama tahun lepas. Keadaan ini berlaku berikutan perintah berkurung yang dilaksanakan kerajaan bagi mengekang penularan pandemik Covid-19.

Di sebalik kebimbangan tekanan akibat perintah berkurung meningkat dan talian pencegahan bvnvh diri tidak berfungsi atau tidak cukup staf, faktor ini diatasi dengan faktor lain.

Antara faktor-faktor itu ialah lebih banyak masa diluangkan dengan keluarga, masa kurang dihabiskan bergerak ke tempat kerja dan penangguhan permulaan tahun persekolahan baru yang menyumbang kepada kejatuhan peratusan kes. Sejak tahun 2003, trend kes bvnvh diri menunjukkan penurunan dengan 20,000 kes dicatatkan pada 2019 berbanding 34,000 kes (2003).

Perintah berkurung dilaksanakan pihak kerajaan berikutan peningkatan kes penularan Covid-19 melebihi 500 kes pada pertengahan April lalu. Walaupun menguatkuasakan perintah berkurung, ia tidaklah seketat negara-negara lain dari China hingga negara-negara Eropah.

Dengan perlaksanaan perintah berkurung ini juga, ini menyukarkan usaha pertubuhan pencegahan bvnvh diri bergiat aktif dengan 40% daripadanya terpaksa bekerja dari rumah atau bekerja mengikut tempoh yang terhad.

Di sebalik trend penurunan kes bvnvh diri, trend lain pula yang menunjukkan peningkatan iaitu kes buli dan pelbagai masalah lain di sekolah. Bagi kanak-kanak, tahun persekolahan dianggap tempoh memberi tekanan tetapi selepas ia ditangguhkan akibat Covid-19, ia dilihat menyelamatkan banyak nyawa walaupun bersifat sementara.

Bagi bekas ketua perkhidmatan kaunseling telefon Persekutuan Inochi-no-Denwa Jepun, Yukio Saito, kanak-kanak merasa tertekan semasa berada di sekolah. Tetapi itu tidak berlaku kali ini berikutan mereka berpeluang meluangkan bersama keluarga dan merasa selamat di samping orang tersayang.

Sementara bagi orang dewasa pula, jarang bagi mereka membunuh diri apabila negara dilanda musibah bencana alam berskala nasional seperti gempa bumi, tsunami dan kegagalan reaktor nuklear di Fukushima pada tahun 2011. Selain itu, bilangan yang bergerak ke tempat kerja dan bekerja terlalu lama yang berkurangan dilihat menyumbang kepada faktor penurunan kes.

Namun, Saito memberi amaran tekanan ekonomi dan kehilangan pekerjaan akibat Covid-19 boleh saja menyumbang kepada trend peningkatan kes bvnvh diri. Beliau yang juga Pengerusi Persatuan Pencegahan Bvnvh Diri Jepun mendedahkan pada tahun 1998, trend kes mencatat peningkatan sebanyak 35% dan ini berlaku setahun selepas krisis ekonomi Asia 1997.

RUJUKAN:

Blair, Gavin. (2020). Japan svicides decline as Covid-19 lockdown causes shift in stress factors. The Guardian. https://www.theguardian.com/world/2020/may/14/japan-svicides-fall-sharply-as-covid-19-lockdown-causes-shift-in-stress-factors


Mata Helang 304

Kesempatan menghadiri kenduri akikah cucu kepada PW1 Ielias Ibrahim telah menemukan saya dengan bekas OC beliau semasa di dalam perkhidmatan dulu. Duduk semeja, tak sangka orang yang di depan saya adalah Mejar (B) Mohd Khariri Abu Hassan yang pernah berada bersama dengan Cik Ielias semasa dalam perkhidmatan.

Semasa Cik Ielias melalui pengalaman bertempur dalam satu insiden semasa mengawal projek LRTB, yang membolehkan beliau dianugerahkan pingat PGB ( satu-satunya penerima dari unit Wataniah setakat ini), Tn. Khariri menjalani latihan di Pusat Latihan Askar Wataniah (PLAW) pada tahun 1977. Beliau dimasukkan ke PPT Lebuhraya pada tahun 1978 dan menjadi ketua platun ketika itu. Semasa itu, PPT merupakan pasukan tumpangan yang ditugaskan mengawal posisi tertentu terutama di kawasan projek dijalankan sementara pasukan regular seperti 15 RAMD yg menjadi unit induk mereka, menjaga dan mengawal kawasan yang lebih jauh ke dalam hutan termasuk di sempadan. Hanya pada tahun 1979, pasukan mereka diserapkan ke dalam pasukan Rejimen Askar Wataniah siri 300 yang memberikan mereka status batalion infantri sepenuhnya, memberikan mereka kawasan tanggungjawab (KTJ) tetap. Tn. Khairi dan Cik Ielias diletakkan di dalam Batalion 304. Beliau masih ingat CO beliau yg pertama iaitu Lt. Kol. Ng Boon Hua, diikuti Lt. Kol. Bunyamin selepas itu.

Tugas Rejimen 304 pd ketika itu meliputi pengawalan jentera dan pekerja yg sedang menjalankan projek LBTB, melalui pendirian pos-pos kawalan di sepanjang jangkauan projek tersebut, meliputi kawasan Besiar hingga ke sempadan Kelantan-Perak. Disebabkan ancaman komunis yg menggugat projek tersebut, pos-pos kawalan didirikan setiap 3 hingga 5 km, memberikan indikasi omnipresence yg menyebabkan pengganas ragu-ragu untuk meneruskan serangan. Pada ketika itu, sekitar tahun 1979, sebahagian projek lebuhraya yg telah siap telah dibuka kepada umum sehingga jam 1800 (6.00 petang) setiap hari. Adakalanya anggota bertugas terpaksa membantu orang awam yg menggunakan laluan tersebut, yg mengalami pelbagai masalah. Kereta rosak, tayar pecah, malah menguruskan ibu bersalin antara yg terpaksa dilalui mereka. Tugas rondaan melihat mereka menjalankan tugas sehingga 1000m persegi bg memastikan keselamatan jentera, pekerja dan orang awam yg berada di sepanjang projek tersebut.

Banyak juga peristiwa yg berlaku semasa itu. Kes orang asli lemas di Tasik Banding, dan kes bot tentera terbalik dengan satu mayat tidak ditemui sehingga sekarang antara insiden yg mewarnai penugasan Rejimen 304 ketika itu. Antara yg paling diingati beliau adalah insiden pesawat terhempas di Banding. Ketika itu beliau tiada di sana, tapi beliau yang bertanggungjawab menyampaikan berita tersebut kepada keluarga mangsa.

Mengikut catatan, terdapat 2 kejadian pesawat terhempas di kawasan tersebut iaitu :

– 10 Jun 1991 – S61A Nuri terhempas membunuh semua 6 anaksawat dan penumpang iaitu Kapt Tan Eng Huat, co-pilot Lt Saiful Bahri Baharum TLDM, AQM Flt Sjn G. Balasubramaniam serta Kapt Sarwant Singh, LKpl Mokhtar Mohd Zain and Pbt Johar bin Mohd Zain dari Bn 304 .

– 11 Julai 1991 – S61A terhempas membunuh 7 anaksawat dan penumpang.

Beliau menamatkan perkhidmatan pd tahun 1996. Kebanyakan masa beliau dihabiskan di luar Batalion kerana kepakaran beliau yg tersendiri, iaitu tembakan tepat. Beliau merupakan seorang jaguh acara menembak kebanggaan Tentera Darat. Bak cerita Cik Ielias, rusa mampu ditembak beliau dari bot yang sedang bergerak di tengah tasik. Kecintaan beliau terhadap hobi tersebut telah berjaya membuatkan beliau mampu mengasuh anak buahnya sehingga Batalion 304 berjaya mendaki kedudukan daripada tercorot ke juara acara selama berapa tahun berturut-turut…

Kini beliau menjalankan perusahan chalet beliau di Kampar, Perak =WRA=


Gerakan Boikot Produk Perancis

“Freedom of speech does not mean freedom from its consequences.”

Perancis ialah contoh yang nyata bagi sesiapa ingin memahami pepatah di atas. Kebebasan bersuara ialah sebuah lumrah yang mempunyai impak tersendiri. Apabila terlalu bebas, mesti akan ada kesannya.

Dengan erti kata lain, kebebasan mempunyai harga. Sepertimana semua tahu, Perancis juga negara dimana ada sebuah majalah satira Charlie Hebdo memuatnaikkan lukisan didakwa Nabi Muhammad SAW.

Ramai tidak berpuas hati dengan perbuatan Charlie Hebdo, sampai menjadi kes pembvnvhan pun.

Pada Oktober 2020, kes yang sama berulang semula. Seorang guru bernama Samuel Paty memasuki kelas pendidikan moral dan sivik untuk mengajar tentang kebebasan berpendapat (Onishi & Méheut, 2020).

Paty membawa lukisan-lukisan Nabi Muhammad SAW untuk ditunjukkan kepada para pelajar. Sebelum itu, Paty meminta pelajar-pelajar Islam keluar dulu (Willsher, 2020).

Ini merupakan perbuatan yang selalu dilakukan setiap tahun sejak kes pembvnvhan di Charlie Hebdo (AFP, 2020).

Paty didakwa menunjukkan Nabi Muhammad SAW dalam keadaan berb0g3l. Isu tercetus berlarutan selama 10 hari, sehinggalah 16 Oktober Paty dibvnvh seorang pelarian Chechnya yang beragama Islam.

Abdoullakh Anzorov menunggu Paty di luar pagar sekolah, kemudian mengekorinya dengan seb1l4h pi$4u bersaiz 12 inci.

Di sebuah jalan raya berhampiran sekolah itu juga, Paty dip3ngg4l. Saksi menyatakan mereka terdengar laungan takbir ketika $er4ngan.

Anzorov berjaya dibvnvh polis kerana enggan menyerah diri. Pihak berkuasa Perancis membuka kertas siasatan, dengan Presiden Emmanuel Macron mengambil kesempatan untuk menyelar tindakan ini.

Beliau mengatakan bahawa, “anak bangsa kita telah dibvnvh hanya kerana mengajar anak-anak kita kebebasan berpendapat”.

Ramai yang mengecam tindakan Anzorov, terutamanya umat Islam dan pemimpin-pemimpin agama Islam dalam dan luar Perancis.

Tetapi ada pihak yang tidak berpuas hati apabila Macron menunggang isu ini untuk menyelar Islam. Recep Tayyip Erdogan mengatakan bahawa Macron perlu rawatan mental kerana gelagatnya terhadap umat Islam (Tuysuz, 2020).

Perancis mengecam kenyataan Erdogan kerana kurang ajar dan mengundang b4h4ya polemik. “Kami tidak akan menerima kutukan,” kata jurucakap Macron.

Perancis juga telah memanggil balik dutanya kerana komen Erdogan (Wintour, 2020). Jadi di sini, kutuk nabi ialah satu kebebasan. Kutuk Macron pula ialah polemik b4h4hya sampai duta perlu dipanggil balik.

Jijik dengan kelakuan ini, ramai dalam kalangan umat Islam melancarkan kempen boikot produk Perancis. Dan pasar-pasar raya di Kuwait dan Qatar telah memulakan boikot ini (Salem, et al., 2020).

Dijangka Jordan, Pakisan, Mesir dan Iran pun menyertai juga arus pemboikotan ini untuk meluahkan pendirian mereka tentang karikatur nabi. Ribuan orang berhimpun di Bangladesh untuk menggesa seruan yang sama.

Ini jelas sekali suatu harga bagi kebebasan. Tetapi umat Islam kelihatan tidak marah sangat pun dengan karikatur nabi.

Sebaliknya kenyataan Macron yang menunggang isu sebenarnya telah mencetuskan segala masalah. Mana tidaknya – Macron selamba menuduh umat Islam kaki separatis dengan “agama dalam krisis di seluruh dunia” (Al Jazeera, 2020).

Kemaraan rakyat Bangladesh dihalang pihak polis supaya tidak merosakkan pejabat kedutaan Perancis.

Boikot-memboikot sememangnya satu perkara yang tidak sihat. Tetapi ia merupakan harga bagi kebebasan… kebebasan untuk mengamalkan hipokrasi, seperti yang dibuat Macron apabila kutuk agama tidak mengapa, kena kutuk koyak rabak.

Akhir kata, harga kebebasan menghina bendera Perancis ialah €750.

RUJUKAN:

AFP. (2020, Oktober 18). Thousands rally in France in defiance and solidarity after teacher’s (ditapiskan). France 24.

Al Jazeera. (2020, Oktober 27). Thousands rally in Bangladesh calling for boycott of French goods.

Onishi, N., & Méheut, C. (2020, Oktober 17). (ditapiskan) (ditapiskan) French school before (ditapiskan) teacher, Officials Say. The New York Times.

Salem, M. et al. (2020, Oktober 27). Calls to boycott French products grow in Muslim world after Macron backs Mohammed cartoons. CNN.

Tuysuz, G., et al. (2020, Oktober 26). France condemns ‘unacceptable’ comments from Turkey’s Erdogan and recalls ambassador. CNN.

Willsher, K. (2020, Oktober 17). Teacher (ditapiskan) in Paris named as Samuel Paty, 47. The Guardian.

Wintour, P. (2020, Oktober 25). France recalls ambassador to Turkey after Erdogan questions Macron’s mental state. The Guardian.


Servis Sidek Yang Diharamkan

Pembaca semua pasti kenal akan anak-anak Sidek yang pernah menjadi tulang belakang sukan badminton negara suatu ketika dahulu. Malahan Misbun Sidek juga menjadi arkitek utama dalam penghasilan pemain badminton berprestasi tinggi seperti Lee Chong Wei.

Namun tahukah anda, anak-anak Sidek sangat terkenal dengan sebuah teknik yang dikenali sebagai Servis Sidek. Teknik ini sangat ditakuti oleh pemain badminton lain sehingga diharamkan oleh Persekutuan Badminton Antarabangsa kerana tiada siapa yang mampu mengatasinya.

Servis Sidek bermula apabila Misbun Sidek telah mencipta teknik tersebut dengan sangat kreatif, unik dan luar biasa. Pada ketika itu, teknik tersebut dianggap sebagai mahakarya kerana tidak pernah difikirkan oleh pemain-pemain handalan yang lain.

Serentak dengan itu, dunia seseolah seperti dilanda bencana. Hal ini demikian kerana, kewujudan Servis Sidek bikin beberapa pemain pilihan sebelum ini rebah tanpa melawan. Perkara tersebut telah membuatkan anak-anak Sidek dengan mudah mengutip mata apabila pihak lawan begitu sukar untuk membalas pukulan.

Malahan terdapat juga pemain China dan Indonesia yang berjaya menguasai teknik. Ianya telah membuatkan dunia badminton terpecah dua iaitu mahir dan tidak mahir Servis Sidek.

Akibat daripada itu, pada Mei 1981 dalam mesyuarat pertama Persekutuan Badminton Dunia (IBF), Denmark dan England bercadang untuk meminda undang-undang serta mengharamkan servis tersebut. Malaysia dan Indonesia menentang keras tindakan itu.

Berita baiknya pada ketika itu, China juga turut senada dengan Malaysia dan Indonesia. Hal ini demikian kerana China sudah berjaya menguasai teknik ini serta berjaya mendapatkan keputusan yang gemilang.

Undian telah dibuat untuk mengharamkan teknik tetapi ianya tampak seakan-akan tidak berjaya apabila gagal memperolehi majoriti 2/3 seperti yang diperlukan.

Sekali pada 1982, undian terakhir telah dilakukan untuk mengharamkan Servis Sidek. Keputusan mendapati 91 menyokong, 1 menentang dan 3 berkecuali dan mulai 1 Julai 1982, Servis Sidek telah diharamkan dalam semua pertandingan antarabangsa untuk selama-lamanya.

Cuba bayangkan jika teknik ini tidak diharamkan, berkemungkinan besar Malaysia akan jadi kuasa badminton dunia. Malahan, emas olimpik, kejuaraan dunia dan Piala Thomas hanyalah di celahan gigi sahaja. Mungkin juga Jepun dan Korea berjaya menguasai teknik lalu menewaskan kita. Apa-apa pun semua sudah menjadi sejarah, semoga badminton Malaysia terus berdaya saing hendaknya.


Sanders Tarik Diri, Trump Vs Biden Untuk Pemilihan Presiden Nanti

Bernie Sanders tarik diri daripada pemilihan presiden US tahun 2020, so Joe Biden akan jadi calon Democrat lawan Trump (Republican) 3 November 2020 nanti (kalau masih on dan COVID dah reda).

Sebenarnya Bernie masih ada harapan lagi, tak besar pun gap antara dia dan Biden. Biden punya bilangan delegate vote ada dalam 1217, Bernie 914. Masih boleh kejar selagi tak capai 1991. Tapi kenapa dia tarik diri awal?

Sebab setakat ini, dia kalah kepada Biden di semua negeri atas pagar (swing states), terutamanya Michigan (10 Mac) dan Florida (17 Mac).

Basically “majlis tertinggi” parti Democrat tak akan calonkan seseorang yang tak mampu menang negeri-negeri ini even di peringkat parti, sebab negeri-negeri ni adalah kunci untuk menang semasa November nanti.

Sistem pemilihan presiden US ni bergantung kepada siapa yang menang paling banyak “electoral vote”, bukan bilangan negeri atau jumlah pengundi.

Setiap negeri membawa bilangan electoral vote yang tertentu yang akan diberikan kepada calon yang dapat majoriti di situ. Contoh macam kalau Biden menang California, dia akan dapat 55 electoral votes. Kalau menang New York, dapat 29 votes lagi. Bila dicampur-campurkan, siapa yang dapat majoriti (270 daripada 538) akan diisytiharkan sebagai pemenang.

Jadi walaupun pada tahun 2016 Trump punya popular vote hanya 46% (63 juta pengundi), lebih sikit daripada Hillary Clinton (48% atau 66 juta pengundi), Trump tetap menang dengan jumlah electoral votes sebanyak 304 berbanding Clinton punya 227.

Basically negeri macam Texas dan Oklahoma akan sentiasa undi Republican, manakala negeri macam California dan New York akan sentiasa undi Democrat. Yang undi Republican ni dipanggil “Red States” (merah = lambang Republican) manakala negeri tegar sokong Democrat ni “Blue States” (biru = lambang Democrat).

Red States dan Blue States ni masing-masing ada dalam 200 electoral votes, so nak capai magical number 270, kena merebut “swing states” macam Florida (undi Republican tahun 2000, 2004, undi Democrat tahun 2008, 2012, undi Republican 2016) dan Ohio (undi Republican tahun 2000, 2004, undi Democrat tahun 2008, 2012, undi Republican 2016).

Trump boleh menang sebab berjaya rampas 6 swing states daripada Democrat: Florida, Ohio, Pennsylvania, Michigan, Iowa dan Wisconsin. Negeri-negeri ni membawa 99 undi, membolehkan Trump menang selesa dengan perbezaan electoral votes sebanyak 77.

Bernie walaupun popular di Internet dan di kalangan orang muda, tapi voter base dia terbatas kepada Blue States yang memang dah liberal dan progresif. Menang Blue States saja tak cukup untuk menang pemilihan presiden, dan Bernie tak mampu nak menang ke atas Biden di swing states di peringkat parti, macam mana dia nak menang semasa November nanti?

So dari segi pertimbangan strategi, memang Democrat tak akan consider Bernie, bukan sebab Bernie anti-establishment ke apa, tapi sebab Bernie tidak mempunyai wide appeal. 60% Blacks tak suka dia. 70% orang berumur 45 tahun ke atas tak suka dia. Susah nak menang pilihanraya macam ni.

Ramai kata kalau Biden jadi calon, Trump akan menang lagi dengan selesa. Memang nampaknya begitu. Dari segi umur Biden (77) lagi tua daripada Trump (73). Idea tak ada, hanya brag pasal pengalaman sebagai naib presiden pada zaman Obama. Karisma kurang, berucap berterabur. Kecuali orang kat swing state ni memang bengang sangat kat Trump, baru Biden ada chance.

Tapi kemungkinan tu bukan tak ada, especially since krisis COVID, Trump punya cara handle krisis dikecam dalam dan luar. A day is too long in politics, dalam masa 7 bulan ni macam-macam boleh terjadi sehingga memterbalikkan Fortuna antara Biden dan Trump.


Menara Berkembar Petronas – Sebuah Kebanggaan Malaysia

Mutakhir ini, manusia berlumba-lumba mengejar kemajuan. Teknologi baru dibangunkan seiring masa yang berlalu.  Salah satu bentuk kemajuan yang dikejar ialah pencakar langit. Ia seolah satu penanda aras tahap kemodenan sesuatu negara. Ya, bangunan tinggi dengan ratusan meter tinggi hingga mencecah awan, meninggi ke langit. Setiap negara dunia mempunyai hasrat untuk membina bangunan pencakar langit agar mampu mendabik dada dengan bangunan itu, sebagai satu kebanggaan rakyat negara itu.  Bangunan pencakar langit pertama dibina sekitar tahun 1885 di Chicago, United States of America. Bangunan Insurans Perumahan (Home Insurance Building) itu mempunyai 10 tingkat dengan ketinggian 42 meter. Ia dipanggil “The Father of Skycrapper” selaku bangunan pencakar langit pertama didunia.

Sekitar tahun 1973, sebuah
bangunan bernama Sears Tower di Illinios, Amerika pula diangkat selaku bangunan
tertinggi di dunia. Dengan ketinggian 442 meter, bangunan ini mempunyai 110
tingkat yang dihuni  dan digunakan
sebagai bangunan pejabat beberapa syarikat gergasi Amerika Syarikat.

Dua dekad seterusnya, sebuah negara kecil Asia cuba mengatasi Amerika Syarikat dalam pembinaan bangunan pencakar Langit.  Bangunan milik syarikat petroleum Malaysia itu dengan ketinggian 452 meter mengukir nama baru dalam sejarah pencakar langit.Menara Berkembar Petronas disiapkan pada tahun 1996. Kerja penambakan tanah dimulakan pada tahun 1991dan mengambil masa enam tahun untuk disiapkan. Bangunan ini dirasmikan pada tahun 1999, pada tarikh yang sama dengan sambutan Hari Kemerdekaan Malaysia yang ke-42. Majlis perasmian bangunan yang menjadi ikon Negara ini dirasmikan oleh Perdana Menteri pada ketika itu, Tun Dr. Mahathir Mohamad.

Beliau yang berucap
semasa majlis perasmian itu berkata,

“Sesungguhnya hari ini adalah amat istimewa bagi rakyat Malaysia kerana kita menyambut dua peristiwa yang bersejarah dan penting. Pertama, hari ini merupakan hari ulangtahun menyambut kemerdekaan kita yang ke-42, dan yang kedua kita akan saksikan sebentar lagi pembukaan rasmi Menara Berkembar Petronas, bangunan tertinggi di dunia.”

Walaupun Menara Berkembar Petronas telah dibuka dan diduduki lebih awal iaitu sekitar tahun 1997, majlis perasmian bangunan ini diadakan lewat sedikit iaitu setahun selepas siap. Tanah yang dahulunya ialah sebuah tapak perlumbaan kuda kini menjadi tertegaknya sebuah pencakar langit  Hari ini, bangunan ini menjadi tempat bekerja hampir 10 ribu rakyat malaysia dan pusat membeli belah terkemuka iaitu Suria KLCC. Satu menara digunakan sebagai ibu pejabat syarikat petroleum negara, Petronas dan satu lagi menara ialah bahagian pejabat syarikat gergasi Malaysia dan dunia seperti Khazanah, CNN, dan Al Jazeera.

Bangunan ini mempunyai
88 tingkat dengan ketinggian 452 meter. Keunikan bangunan ini ialah berbentuk
menara berkembar dan mempunyai jambatan antara dua menara. Jambatan itu
terletak pada tingkat 41 dan 42, berketinggian 170 dari lantai. Panjang
jambatan ini ialah 58.4 meter hampir menyamai empat buah bas yang disusun
sebaris. Jambatan yang berasaskan bahan keluli dan kaca itu mampu membuatkan
para pengunjung terpegun dengan pemandangan kota Kuala Lumpur.

Kos pembinaan bangunan
ikonik ini ialah RM1.8 billion dan mengambil masa hampir enam tahun untuk
disiapkan. Menara Berkembar Petronas masih berada diatas takhta bangunan
berkembar paling tinggi dan di tangga ke-14 bangunan tertinggi didunia.

Arkitek
Cesar Pelli

Lelaki ini ialah orang
yang bertanggungjawab mereka bentuk bangunan ini semasa kerja perancangan
pembinaan bangunan ikonik ini. Beliau juga yang mencadangkan reka bentuk menara
berkembar pada permulaan perancangan.

Cesar Pelli dilahirkan
di Argentina pada tanggal 12 oktober 1926. Beliau merupakan salah seorang
arkitek termahsyur sekitar abad ke-20.  Selepas
mendapat ijazah sarjana muda dalam seni bina di Tucumán National University,
Argentina, Pelli berpindah ke Amerika Syarikat dan melanjutkan pelajaran di University
of Illinois di Urbana-Champaign, di mana beliau menerima ijazah sarjana pada
tahun 1954.

Antara hasil kerjanya
yang terkenal ialah Pusat Rekaan Pasifik di Los Angeles, kedutaan AS di Tokyo,
pengubahsuaian Muzium Seni Moden di New York City, Pusat Kewangan Dunia dan
Winter Garden di New York City, Menara Canary Wharf di London, dan Menara
Carnegie Hall di New York City. Pusat Reka Bentuk Pasifik, yang terkenal dengan
reka bentuk luaran kaca dan geometri kaca reflektif, adalah antara hasil rekaan
Pelli yang terawal.

Dalam satu temubual oleh wartawan National Geography untuk siri dokumentari Mega Structure – Petronas Twin Tower.

“I
was been ask to design a building with Malaysian building.”

“I ask the them, what do you mean about Malaysian building, they have no
idea?”

Reka bentuk Menara Berkembar Petronas hari ini diilhamkan dari perdana Menteri Malaysia ketika itu, Dr Mahathir Mohamed. Beliau yang turut serta dalam memberi idea menunjukkan reka bentuk lantai bangunan kepada Cesar Pelli. Berbentuk segi empat bertindih memanca atau bintang dengan lapan bucu, dalam seni bina islam ia adalah simbol kepada tertib dan harmoni. Dalam kaligrafi Arabic dipanggil Rub el Hizb simbol.

Pelan ini direka
sepenuhnya oleh Pelli dalam tempoh lapan bulan. Untuk menambah kestabilan dan
keluasan lantai, Pelli menambahkan separa bulatan disetiap sudut namun
mengekalkan bentuk asli.

Kontraktor

Pembinaan dua menara
ini dilaksanakan oleh dua kontraktor yang berbeza iaitu Hazama Corporation
untuk menara satu dan Samsung Engineering & Construction untuk menara dua
dan juga jambatan antara dua menara itu. Kedua syarikat ini dari dua negara
yang berbeza iaitu Jepun dan Korea Selatan.

Beribu tenaga kerja
dari Malaysia dan pekerja asing semasa dalam proses pembinaan bangunan ikonik
ini. Dua menara ini diberikan kepada dua syarikat berbeza untuk mewujudkan
persaingan antara mereka. Supaya mereka berlumba untuk tampil menjadi yang
terbaik dimata dunia.

Disebabkan kawasan
tanah yang kurang stabil ditapak pembinaan, pihak kontraktor mengalihkan
kedudukan kira-kira 60 meter ke arah tenggara dari tempat asal bangunan itu.
Hasil kajian dan penilaian tanah, bahagian batu kapur dibawah permukaan tanah
kawasan ini menjadi kebimbangan buat pemaju. Khuatir bangunan tinggi ini akan
menyendeng dalam tempoh beberapa tahun kerana pergerakkan tanah batu kapur yang
tidak stabil.

Malaysia juga bukanlah
negara yang mempunyai sumber bahan besi yang banyak seperti negara Eropah.
Bahan binaan utama negara ini juga ialah konkrit. Kebanyakkan bangunan  tinggi yang ada pada masa seperti Sears Tower
dan Empire State Building menggunakan besi sebagai bahan kerangka utama
bangunan.

Penggalian tapak asas
dan proses menanam cerucuk bermula pada tahun 1991.Untuk menampung bangunan
yang tinggi dan besar, tapak asas yang kuat. Berdasarkan rekod, kira-kira 500 buah
trak tanah dikeluarkan dari tapak pembinaan. Tapak asas sedalam 21 meter siap
digali dalam tempoh beberapa bulan selepas itu.

Ini direkod sebagai
proses kerja konkrit secara berterusan secara 54 jam dalam sejarah Malaysia. Untuk
konkrit bidur asas dengan ketebalan 4.6 meter itu, lebih seribu trak konkrit
digunakan untuk mengangkut bahan itu ke tapak pembinaan ini.

Menara dua siap awal
seminggu lebih awal berbanding menara satu. Kontraktor menara dua iaitu Samsung
Engineering & Construction bersama Kukdong Engineering juga kontraktor yang
bertanggungjawab semasa pembinaan jambatan langit Menara Berkembar Petronas.

Berdasarkan penerangan
projek itu ringkas, bahagian dinding kaca itu dibina dengan bersegi supaya
cahaya matahari yang menyinari bangunan itu terpantul dan membentuk biasan
cahaya yang cantik. Cesar Pelli juga mempunyai visi supaya bangunan itu
kelihatan seperti berlian yang tertegak dilangit.

Keselamatan
Dan Sekuriti Bangunan

Sebagai pemegang status
bangunan berprestij, tentunya bangunan ini terdedah kepada ancaman pengganas
dan situasi kecemasan. Sudah beberapa kali bangunan ini dikosongkan kerana
penemuan beg mencurigakan yang disyaki bahan letupan. Namun syukur beg dan
bungkusan itu Cuma beg pakaian yang tidak berisi bahan letupan.

2008 – Sebuah beg
dijumpai di kawasan tempat letak kereta dengan keadaan mencurigakan. Unit
pemusnah bom dikerahkan dan bangunan itu dikosongkan serta merta. Pihak polis
mendapati beg tersebut berisi pakaian.

2015 – Tindakan empat remaja meninggalkan beg galas mereka diluar bangunan Menara Berkembar Petronas kemudian memasuki ruang membeli belah menimbulkan suasana panik kepada pengunjung. Anggota unit pemusnah bom dikerah ke tempat kejadian selepas menerima panggilan kecemasan dari pihak keselamatan. Tindakan pantas unit pemusnah bom kemudiannya menemui pakaian dalam beg galas tersebut dan suasana kembali tenang selepas polis mengesahkan tiada bahan letupan ditemui. Empat remaja itu kemudian dibawa ke balai polis untuk mengambil keterangan kemudian dibebaskan.

2016 – Dua buah bekas
berbentuk baling ditemui oleh pekerja pembersihan dan dilaporkan kepada pihak
keselamatan Menara Berkembar Petronas. Unit pemusnah bom dikerah ke tempat
kejadian. Pihak Petrosains kemudian mengesahkan dua balang tersebut ialah
cenderamata dari Petrosains kepada pelajar yang membuat lawatan.

Sebagai langkah
menjimatkan ruang, sistem lif berganda direka untuk bengunan ini. Syaf utama
lif terletak di pusat menara iaitu bahagian tengah. Semua lif utama merupakan
lif dua tingkat terdiri daripada dek bawah yang mengangkut penumpang ke tingkat
bernombor ganjil dan dek atas untuk ke tingkat bernombor genap.

Untuk ke tingkat
bernombor genap dari tingkat bawah, penumpang perlu menaiki tangga bergerak ke
dek atas lif dari tingkat bawah.  Terdapat
juga 5 lif yang membawa penumpang terus ke tingkat 41/42 iaitu bahagian
jambatan langit. Untuk ke tingkat seterusnya iaitu melebihi 42, penumpang perlu
menaiki lif lain.

Lif ini mempunyai
beberapa ciri keselamatan. Penumpang yang terperangkap didalam lif hanya perlu
membuka panel pada bahagian dinding lif untuk keluar dari lif itu dan masuk ke lif
bersebelahan. Semasa pengosongan bangunan, hanya lif ulang-alik dibenarkan
untuk digunakan, iaitu ditingkat 1 dan 41/42. Oleh itu, jika ada kebakaran dibahagian
bawah bangunan, bahagian syaf lif yang tertutup ini tidak akan terjejas. Lif
untuk kegunaan anggota bomba juga disediakan sekiranya berlaku kecemasan.

Tangga kecemasan juga
disediakan untuk proses pengosongan bangunan. Dua tangga tetutup berada
dibahagian tengah bangunan dan satu dibahagian sisi bangunan untuk tingkat 43
ke bawah.

Untuk persediaan
meghadapi situasi kecemasan,pihak pengurusan turut menyediakan rancangan
persediaan semasa kecemasan atau Emergency
Response Plan. Prosedur ini turut melibatkan bangunan sekeliling iaitu
Menara Maxis dan Suria KLCC.

Pasukan tindakan kecemasan (Emergency Response Team) akan bersiap-siaga untuk tempoh 24 jam dan berganti syif. Satu unit kecil dengan kekuatan tiga orang staf yang dilatih asas kebakaran dan rawatan awal akan bertugas untuk situasi kecemasan. Mereka juga akan membantu sekiranya ada mangsa yang terperangkap dalam bahagian lif.

Tahap kecemasan
dibahagikan kepada tiga tahap.

Tahap satu – Mampu
dikawal oleh pasukan tindakan kecemasan. Bahaya dan risiko ialah ditahap yang
minima. Pihak berkuasa akan dimaklumkan tentang situasi kecemasan itu untuk langkah
kawalan seterusnya.

Tahap dua – Tidak mampu
dikawal oleh pasukan tindakan kecemasan Menara Berkembar Petronas. Pihak
berkuasa iaitu bomba dan polis akan dipanggil untuk mengawal keadaan.

Tahap ketiga – Situasi
kecemasan dan bencana yang akan dikawalselia oleh Majlis Keselamatan Negara.

Kesimpulan

Tertegaknya bangunan ikonik ini seolah memberi tahu dunia tentang kewujudan negara kecil Asia ini lantas menjadikan Malaysia lebih terkenal dimata dunia. Walaupun Menara Berkembar Petronas tidaklah lama berada dicarta tertinggi, tetapi usaha ini tetap berbaloi. Taipei 101 menjadi bangunan tertingi pada tahun 2004 kemudian dipintas oleh Burj Khalifa pada tahun 2010.

Namun sehingga hari ini, Menara Berkembar Petronas masih lagi bangunan berkembar tertinggi didunia. Pencakar langit melonjak semakin tinggi, dan bandar-bandar terus merancangkan harapan mereka terhadap bangunan pencakar yang tersendiri sebagai pengiktirafan kemodenan tersendiri.

RUJUKAN:


Batman Dalam Tamadun Purba Amerika

Camazots, (yang bermaksud kelawar kematian dalam K’iche, bahasa kaum Maya dari Guatemala) telah berakar jauh dalam mitologi Mesoamerika sebagai suatu makhluk penghuni gua yang berbahaya. Pemujaan terhadap makhluk ini bermula dalam kalangan masyarakat Zapotec Indian dari Oaxaca, Mexico dan Camazotz kemudiannya diserap ke dalam panteon puak Maya Quiche. Setelah itu, legenda-legenda tentang dewa kelawar ini pun direkodkan di dalam literasi Maya.Kelawar dianggap sebagai makhluk yang menggerunkan dalam pelbagai budaya. Mereka merupakan makhluk nokturnal dan dikaitkan dengan waktu malam, yang mana hal ini juga dihubungkan dengan kematian. Terdapat banyak spesis biasa yang mempunyai bentuk rupa yang pelik yang mana hal ini membuatkan manusia tidak menyukai mereka. Tanggapan manusia terhadapnya bertambah lebih buruk apabila terdapat satu spesis kelawar yang menghisap darah iaitu kelawar pontianak, Desmodus Rotundus.Dalam kebudayaan Maya, dewa kelawar Camazotz mempunyai kaitan dengan kematian. Camazotz juga merupakan nama bagi seekor makhluk gergasi yang mendiami sebuah gua bergelar ‘rumah kelawar’ dalam teks Popol Vuh. Kebanyakan pengkaji mempercayai bahawa Camazotz diinspirasikan daripada spesis kelawar biasa. Namun, sebahagian yang lain berpendapat bahawa watak dewa ini diambil berdasarkan seekor kelawar gergasi yang mungkin telah pupus semasa zaman Plestocene ataupun zaman Holocene.

KELAWAR RAKSASADi dalam Popol Vuh, iaitu sebuah teks purba mitologi Maya, Zotzilaha merupakan nama gua yang didiami Camazotz, seekor raksasa yang mempunyai tubuh badan manusia dan berkepala kelawar serta hidung yang menyerupai pengasah pisau. Makhluk ini dikatakan gemar menyerang mangsa di bahagian leher lalu memenggal kepala mereka.Di Dalam Popol Vuh, direkodkan bahawa makhluk ini pernah memenggal kepala seorang pahlawan Maya yang bernama Hunahpu. Camazotz juga merupakan salah seekor daripada empat haiwan-syaitan yang bertanggungjawab menghapuskan manusia semasa zaman matahari yang pertama.

Syaitan-kelawar dan raksasa merupakan suatu kebiasaan dalam kepercayaan masyarakat Amerika Selatan dan Amerika Tengah. Satu lagi contoh kisah yang serupa adalah Chonchon di Peru dan Chile, yang dipercayai wujud apabila seorang ahli sihir yang dikenali sebagai seorang kaku, melakukan satu ritual magik yang menyebabkan kepalanya yang terpenggal kembali menumbuhkan sepasang telinga gergasi dan kuku. Telinga gergasi tersebut kemudiannya berubah menjadi sayap.Kewujudan kelawar gergasi dalam pelbagai legenda dan mitos membuatkan ramai ahli arkeologi berpendapat bahawa makhluk tersebut mempunyai asas pertemuan dengan haiawan sebenar – seperti kelawar pontianak. Kelawar pontianak mendapat perhatian kerana ia mempunyai kaitan sejarah dengan pertumpahan darah dan upacara korban.Namun begitu, terdapat juga kemungkinan bahawa legenda-legenda ini lahir daripada kewujudan kelawar gergasi semasa zaman Plesitocene atau permulaan zaman Holocene – makhluk yang mungkin masih wujud sehingga ke hari ini.

KELAWAR PONTIANAK GERGASIPada tahun 1988, sebuah fosil kelawar pontianak telah dijumpai di Mongas, sebuah daerah di Venezuela. Kelawar tersebut bersaiz 25% lebih besar berbanding kelawar moden dan diberi nama Desmodus Draculae. Ianya lebih dikenali dengan jolokan kelawar pontianak gergasi.Tapak-tapak yang mempunyai fosil kelawar tersebut dijumpai di Yucatan, Belize, utara Brazil dan Venezuela. Pada tahun 2000, sebatang gigi daripada D. Draculae telah dijumpai di Argentina – terletak jauh lebih selatan daripada taburan moden genus Desmodus. Sebenarnya, agak sukar untuk menentukan secara tepat pada waktu bila D. Draculae pupus, atau adakah ia benar-benar telah pupus. Setakat ini, kesemua tapak yang ditemui bertarikh antara akhir zaman Pleistocene dan akhir zaman Holocene.

Pentarikhan terkini yang direkodkan untuk tapak D. Draculae adalah 300 BP (sekitar 1650M). Pentarikhan terkini bagi tapak di Amerika Tengah agak sukar untuk dipastikan namun ianya berkemungkinan sama ada bertarikh pada zaman akhir Pleistocene atau Holocene. Pentarikhan ini memungkinkan pendapat bahawa D. Draculae pernah hidup bersama dengan manusia di Amerika Selatan dan Amerika Tengah. Malahan, manusia mungkin pernah berinteraksi dengan D. Draculae, walaupun pada akhir zaman Holocene makhluk tersebut mungkin telah pupus.PENAMPAKAN KELIBAT D.DRACULAESebagai tambahan kepada bukti ini, terdapat beberapa penampakan misteri kelibat kelawar gergasi ataupun makhluk yang berupa seakan-akan kelawar. Antara penampakan terawarl berlaku pada tahun 1947 apabila J. Harrison mendakwa ternampak beberapa makhluk gergasi berterbangan, yang mana ia digambarkan sebagai kelawar gergasi (walaupun ada sebahagian yang mendakwa bahawa makhluk tersebut adalah pterosaurs).Pada awal tahun 1950-an, pasangan dari Brazil medakwa mereka telah berjumpa dengan seekor makhluk berupa seperti kelawar di lembah yang sama di mana fosil D. Draculae ditemui di Brazil. Sebuah lagi kejadian berlaku pada tahun 1975 apabila tercetus satu pembunuhan haiwan ternakan di Puerto Rico. Seorang petani berkata bahawa mereka diserang secara berulang kali oleh dua ekor makhluk yang berupa seperti burung berwarna kelabu. Makhluk ini turut dilihat oleh beberapa saksi lain sepanjang berlakunya pembunuhan haiwan tersebut.Satu lagi penampakan terjadi pada pertengahan tahun 1970-an di Texas, apabila seorang petani menyatakan bahawa beliau telah terserempak dengan kelawar yang berkepala botak atau makhluk seakan pterosaurs dengan paruh pendek dan berwajah seperti gorilla. Bekas tapak kaki berjari tiga makhluk ini juga dikatakan turut ditemui.

ADAKAH D.DRACULAE MENJADI INSPIRASI KEPADA LEGENDA CAMAZOTZ?Kelawar pontianak biasa, iaitu D. Rotundus mempunyai depa sayap sepanjang 8 inci (20.32cm). Memandangkan D.Draculae bersaiz 25% lebih besar, maka mereka berkemungkinan memerlukan lebih banyak darah (berbanding kelawar biasa) dan perlu menyerang haiwan yang lebih besar – dan bahkan juga manusia. Tidak dapat dinafikan bahawa sebuah serangan dari seekor kelawar gergasi tidak dikenali akan membawa kepada lahirnya legenda tentang makhluk mistik.

Meskipun terdapat bukti fosil yang mengagumkan dan kisah-kisah aneh berkenaan beberapa pertemuan manusia dengan kelawar gergasi, setakat ini tiada bukti yang dapat menyangkal kenyataan bahawa D.Draculae cukup sering ditemui oleh masyarakat purba yang hidup di Amerika Selatan dan Amerika Tengah dalam kehidupan sehari-hari mereka.Begitu juga dengan kenyataan sama ada kelawar pontianak gergasi masih wujud ataupun tidak pada hari ini sekaligus memungkinkan ianya merupakan makhluk yang dilaporkan dalam penampakan-penampakan tersebut.Walaupun begitu, kewujudan fosil yang menunjukkan bahawa D.Draculae berkemungkinan pernah hidup bersama manusia selama ribuan tahun di Amerika dan wujudnya legenda tentang kelawar gergasi yang meliputi Amerika Selatan dan Amerika Tengah membuatkan perkaitan di antara keduanya agak munasabah dan boleh diterima.*Kapsyen gambar tajuk: Sut Batman versi Camazotz Maya yang direka oleh seorang pereka fesyen Mexico, Kimbal, Pameran Batman, 2015

Artikel diterjemahkan daripada:Caleb Storm. (23 Mei 2019). Batman Existed in Mesoamerican Mythology ang His Name Was Camazotz. Ancient Origins.https://www.ancient-origins.net/history/was-mythical-mesoamerican-death-bat-camazotz-inspired-real-giant-vampire-bats-007573


Amir Timur (Tamerlane): Antara Keimanan Dan Keganasan

Pada zaman Pertengahan, ketika kerajaan-kerajaan kecil di Eropah saling bertelagah kerana perbezaan kecil seperti wilayah dan agama, dataran rumput timur bergema dengan bunyi telapak kaki kuda para Khan yang agung.

Penak.luk yang paling ga.nas dan menakutkan dalam sejarah, Genghis Khan dan para panglimanya telah mengalahkan setiap tentera yang menghalang perjalanan mereka dari China ke Hungary, dan membu.nuh sesiapa sahaja yang menentang mereka. Akhirnya mereka menubuhkan Empayar Mongol, empayar daratan terbesar pernah wujud dalam sejarah.

Menjelang pertengahan abad ke-14, bagaimanapun, empayar tak.lukan Mongol ini telah berpecah-belah kerana keturunan Genghis Khan sering berpe.rang sesama sendiri dan memisahkan empayar mereka sendiri dengan sempadan berbeza-beza.

Nampaknya bangsa nomad memerlukan seorang lagi ‘Genghis Khan’ dengan kega.nasan yang sama dan genius ketenteraan untuk menyatukan mereka di bawah satu pemerintahan dan penak.lukan ga.nas yang terakhir.

Timur – seorang individu menarik akan menggabungkan sikap kega.nasan orang Mongol dengan nilai-nilai umat Islam yang bertamadun. Tetapi dalam bentuk kombinasi yang amat mema.tikan.

Nama Timur bermaksud besi dalam bahasa Chagatai Transoxiana (Uzbekistan moden), tanah padang rumput yang jadi tanah kelahirannya pada tahun 1336.

Kekhanan Chagatai diperintah oleh khan-khan Chagatai, yang merupakan keturunan anak lelaki Genghis bernama Chagatai Khan, dan bapa Timur adalah seorang bangsawan Barlas, sebuah suku Mongol yang telah dipengaruhi oleh budaya Islam dan berbahasa Turki pada abad itu sejak penak.lukan Mongol.

Akibatnya, walaupun sebagai seorang lelaki yang masih muda, Timur menganggap dirinya sebagai pewaris dan penerus agenda penak.lukan Genghis dan Nabi Muhammad S.A.W.

Walaupun dia mengalami kecederaan yang mengakibatkan kakinya tempang seumur hidup semasa cuba mencuri seekor biri-biri pada tahun 1363, itu tidak menghalangnya daripada terus mempercayai takdir ini, dan pada masa yang sama dia mula membina pengaruh sebagai ketua pasukan berkuda dalam tentera Chagatai.

Semasa Kekhanan Chagatai dise.rang oleh Tughluq Timur dari Kashgar, seorang lagi keturunan Genghis Khan, Timur telah dihantar dalam misi menye.rang kem penceroboh, dan hasilnya adalah dia dipilih sebagai ketua sukunya sendiri, Barlas, menggantikan bekas pemimpinnya Hajji Beg.

Pada peringkat awal kerjayanya ini Timur telah menonjolkan semua ciri-ciri sebagai seorang yang zalim. Dia mengumpul pengikut yang ramai dengan bersikap pemurah dan berkarisma sebelum tanpa belas kasihan dia menyebabkan abang tirinya dibu.nuh supaya dia boleh mengahwini isteri abangnya sendiri yang berketurunan Genghis Khan.

Langkah terakhir ini amat penting kerana ia membolehkan Timur menjadi pemerintah tunggal Kekhanan Chagatai secara sah memandangkan hanya keturunan Genghis Khan saja yang boleh memerintah dan memakai gelaran Khan. Namun Timur tak pernah menggunakan gelaran Khan kerana khuatir akan timbul pemberontakan.

Oleh itu, semasa dia meluaskan kuasa Empayar Timuriyyah, dia memakai gelaran Amir Timur. Para pewarisnya memakai beberapa gelaran lain seperti Mirza.

35 tahun berikutnya dihabiskan dengan penak.lukan tanpa henti. Saingan pertamanya ialah seorang lagi keturunan Genghis iaitu Tokhtamysh – pemerintah kerajaan Ulus Jochi (Golden Horde). Kedua-duanya bertem.pur dengan sengit sebelum bergabung menentang tentera Muscovy Rusia dan membakar hangus ibu kota Muscovy (Moscow) pada tahun 1382.

Kemudian berlaku penak.lukan Parsi – yang melibatkan pembu.nuhan beramai-ramai lebih 100,000 orang awam di kota Herat, dan satu lagi pe.rang menentang Tokhtamysh yang menjatuhkan kuasa Mongol Ulus Jochi.

Tindakan Timur seterusnya berakhir dengan pertem.puran yang agak sukar diterima akal selepas tenteranya dapat mengalahkan tentera bergajah Kesultanan Delhi dari India yang memakai rantai dan membawa gading berac.un di Delhi, sebelum menja.rah kota itu pada 1398.

Ini adalah pencapaian yang menakjubkan, kerana Kesultanan Delhi adalah salah satu kerajaan yang terkaya dan paling berkuasa di dunia pada masa itu, dan ini melibatkan lebih banyak pembu.nuhan beramai-ramai untuk menghentikan gangguan orang awam. Timur kemudian berpaling ke arah lain.

Timur menye.rang dan mengalahkan Kesultanan Delhi yang diperintah oleh Sultan Nasir-ud-Din Mahmud Shah Tughluq dari dinasti Tughluq. Namun Sultan melarikan diri dari takhtanya.

Selepas menyeberangi Sungai Indus pada 30 September 1398, dia menja.rah Tulamba dan membantai penduduknya beramai-ramai. Kemudian dia mara dan menawan Multan menjelang Oktober.

Pencerobohannya tidak dapat dielakkan kerana kebanyakan bangsawan India menyerah kalah tanpa menentang, namun dia menghadapi tentangan sengit daripada pakatan tentera Rajput dan Muslim di Bhatner.

Di bawah perintah Dulachand, raja Rajput, Dulachand pada mulanya menentang Timur tetapi apabila tertekan dia berkira-kira untuk menyerah. Dia disekat di luar tembok Bhatner oleh abangnya dan kemudian dibu.nuh oleh Timur.

Pasukan garnisun Bhatner kemudiannya bertem.pur dan dibantai sehabis mungkin. Bhatner telah dija.rah dan dibakar hangus.

Sepanjang abad ke-14, Empayar Uthmaniyah yang baru muncul telah bangkit berkuasa, dan pada tahun 1399 mereka menye.rang orang Turkmen di Anatolia yang berkait secara etnik dan agama dengan Timur.

Maka Timur mengisytiharkan pe.rang ke atas Sultan Bayezid I dari Empayar Uthmaniyah, dan sultan Mamluk Mesir. Bayezid mula menak.luki wilayah Turkmen dan pemerintah Islam di Anatolia.

Memandangkan Timur menuntut kekuasaan ke atas pemerintah Turkmen, mereka berlindung di di bawah naungannya. Timur menye.rang Syria, menja.rah Aleppo, dan menawan Damsyik selepas mengalahkan tentera Mamluk. Penduduk kota dibu.nuh beramai-ramai, kecuali tukang-tukang yang dibawa pulang ke Samarkand. Ini menyebabkan Timur diisytiharkan sebagai musuh Islam secara terbuka.

Dia menye.rang Baghdad pada Jun 1401. Selepas menawan kota itu, 20,000 rakyatnya telah dibu.nuh beramai-ramai. Timur mengarahkan setiap askarnya harus kembali dengan sekurang-kurangnya dua kepala manusia yang dipenggal sebagai bukti mereka melaksanakan tugas.

Kebanyakan askarnya yang takut akan gagal, bertindak seawal mungkin membu.nuh tawanan sedia ada hanya untuk memastikan mereka sudah memiliki kepala untuk diserahkan kepada Timur.

Timur menye.rang Anatolia dan mengalahkan Bayezid dalam Pertem.puran Ankara pada 20 Julai 1402. Bayezid telah ditangkap dan kemudiannya mangkat dalam tahanan, sekaligus memulakan zaman Interregnum atau Pe.rang Saudara Uthmaniyah selama 12 tahun.

Motivasi yang mendorong Timur untuk menye.rang Empayar Uthmaniyah adalah untuk mengembalikan kuasa Empayar Seljuk. Timur menganggap bekas keturunan pemerintah Seljuk sebagai pewaris kuasa yang sah di Anatolia kerana mereka telah diberikan mandat memerintah oleh penak.luk Mongol. Ini sekali lagi menggambarkan Timur sangat obses mahu diabsahkan sebagai penerus legasi Genghis Khan.

Maka, dengan kekosongan kuasa di Anatolia, gerombolan tentera Timur memusnahkan wilayah itu.  Bagaimanapun, seke.jam mana pun Timur, dia masih seorang politikus yang licik. Dia mengambil kesempatan ini untuk menghancurkan pejuang Kristian Knight Hospitaliters di barat Anatolia, membolehkan dia menggelar dirinya sebagai ghazi atau pahlawan Islam.

Situasi ini meningkatkan lagi sokongan terhadapnya.  Dalam perjalanan pulang ke timur melalui wilayah yang menyokongnya, pemerintah yang sudah tua itu mula merancang untuk menak.luki Dinasti Ming di China, melalui lencongan untuk merampas kembali Baghdad yang telah ditawan oleh pesaing tempatan.

Pada tahun 1368, Dinasti Ming telah menggulingkan Dinasti Yuan dan mengusir orang Mongol keluar dari China. Maharaja Hongwu menuntut dan menerima banyak pengiktirafan dan penghormatan dari kerajaan-kerajaan di Asia Tengah atas dasar pewaris politik kepada legasi Kublai Khan.

Timur mengirimkan hadiah kepada dinasti Ming yang boleh dianggap sebagai tributari atau penghormatan kerana pada mulanya dia tak berani menentang kuasa ekonomi dan ketenteraan Ming.

Timur ingin memulihkan Empayar Mongol, dan akhirnya merancang untuk menak.luk China. Pada Disember 1404, Timur memulakan ekspedisi ketenteraan menentang dinasti Ming di China, tetapi dia dise.rang oleh demam dan wabak ketika berkhemah jauh di sebelah Sihon (Syr-Daria) dan meninggal dunia di Atrar (Otrar) pada pertengahan Februari 1405.

Dikatakan punca sebenar kema.tian Amir Timur adalah kesan daripada pana.h bera.cun yang menusuknya semasa dalam salah satu pertem.puran menentang Rajput di India.

Peninjaunya meneroka tanah Mongolia sebelum kema.tiannya, dan tulisan yang mereka ukir pada pepohon di pergunungan Mongolia masih boleh dilihat hingga abad kedua puluh.

Sejarah Timur adalah kompleks. Di timur-dekat dan India, dia dikecam sebagai psikopat yang dahagakan da.rah. Kebenaran ini sukar dipertikaikan, anggaran yang paling boleh dipercayai bagi kiraan kema.tian akibat penak.lukan Timur ialah 17,000,000 orang, atau 5% daripada populasi dunia pada masa itu.

Bayangkan, orang Rajput yang bermusuh dengan orang Islam sanggup menangguhkan persengketaan dan tentera Sikh, Hindu, Jatt, dan Muslim bergabung bagi menentang ancaman se.rangan Timur terhadap India.

Walau bagaimanapun, di tanah kelahirannya di Asia tengah, Timur masih diraikan sebagai seorang pahlawan, baik sebagai pemulih kuasa Empayar Mongol mahu pun pahlawan Islam, inilah bertepatan dengan apa yang dia inginkan.

Setelah kejatuhan Kesatuan Soviet, patung Vladmir Lenin diruntuhkan di Tashkent, ibu kota Uzbekistan pada tahun 1991, dan ia telah digantikan dengan yang baru, iaitu patung Timur.

Empayarnya terbukti tidak kekal sebagaimana kejatuhannya sudah diramalkan apabila semua anak-anak lelakinya saling merebut kuasa selepas kema.tiannya, tetapi ironinya, impak budaya yang ditinggalkannya bertahan amat lama.

Seperti tokoh yang lain, Timur adalah seorang sarjana yang berjaya, bertutur pelbagai bahasa dan gemar berdamping dengan pemikir Islam terkemuka pada zamannya seperti Ibn Khaldun, pelopor disiplin sosiologi yang diiktiraf secara meluas di barat sebagai salah seorang ahli falsafah terhebat pada Zaman Pertengahan.

Semua ini dibawa kembali ke Asia Tengah, dan melalui misi diplomatik Timur yang mencapai hingga ke Eropah, di mana raja Perancis dan Castile sentiasa berhubung dengannya dan dia diraikan sebagai penak.luk Empayar Uthmaniyah yang agresif.

Ayat yang tertulis pada batu nisannya menyatakan Timur sebagai keturunan Sayidinna Ali r.a., dan kewujudan pengikut Syiah dalam tenteranya menyebabkan beberapa pemerhati dan ulama menganggap Timur seorang Syiah.

Bagaimanapun, penasihat agamanya yang rasmi ialah ulama Hanafi Abd al-Jabbar Khwarazmi. Terdapat bukti bahawa dia telah menjadi seorang Nusayri di bawah pengaruh Sayyed Barakah, seorang pemimpin Nusayri dari Balkh, yang merupakan mentornya.

Timur juga membaik pulih makam Ahmed Yesevi, seorang wali Sufi Turki berpengaruh yang paling banyak berusaha untuk menyebarkan Islam Sunni di kalangan nomad.

Terang lagi bersuluh, Amir Timur seorang penak.luk yang ke.jam, tetapi eksploitasinya sangat berbaloi untuk dikaji, dan masih sangat relevan dalam dunia hari ini.

RUJUKAN:

Manz, Beatrice Forbes (1999). The Rise and Rule of Tamerlane. Cambridge University Press.


Mengapa Pengesahan Dna Menggunakan Dna Ibu?

Sekiranya anda pernah membaca artikel sains genetik saya sebelum ni, anda mungkin pernah mendengar tentang ‘teori endosimbiont’. Teori ini berkenaan sel eukaryot macam sel haiwan dan pokok ni sebenarnya berasal daripada bakteria yang bergabung menjadi satu. 2 bakteria untuk sel haiwan (bakteria induk+bakteria tenaga) dan 3 untuk sel pokok (bakteria induk+bakteria tenaga/mitokondria+bakteria cahaya/kloroplas).

Sebab itulah dalam sel haiwan, kita sebenarnya ada dua jenis DNA. Satu daripada nukleus sel induk dan satu lagi daripada nukleus dalam mitokondria. Kalau pokok, 3 jenis DNA lah jawabnya. Persoalan di sini, apa kaitan perenggan ni dengan tajuk saya?

Yang ni, kita kena kembali ke proses persenyawaan manusia. Kita semua maklum bayi berasal daripada percantuman sel ovum ibu dan sel sperma bapa. Ini bermakna, hasil gabungan ni akan ada 4 jenis DNA lain (2 jenis DNA ovum+2 jenis DNA sperma). Walau bagaimanapun, semasa proses persenyawaan ni berlaku, ekor sperma akan terputus bila kepala dia dah tembus masuk ovum. Berbanding sel lain, struktur sperma ni lain. Dia bukan jenis sel seketul bulat tu, tak, dia lain. Kepala dia ialah nukleus, dan ekor dia ialah mitokondria. Jadi, bila ekor ni terputus, zigot (hasil campuran ovum+sperma) akan mengandungi 3 jenis DNA sahaja. 2 daripada ovum dan 1 daripada sperma. Secara teknikalnya, DNA ibu sekarang ada lagi banyak daripada DNA bapa dengan nisbah 2:1.

Oleh kerana itulah, DNA ibu selalunya digunakan untuk profiling dan juga check pengesahan DNA. Campur lagi dengan sifat DNA mitokondria yang tahan lasak, DNA ibu ni juga boleh digunakan untuk melihat geneologi atau sejarah DNA seseoang tu. Dalam kata lain, DNA ibu anda yang berada dalam sel anda boleh digunakan untuk tahu asal usul anda. Mana la tahu anda ni dulu bangsa minang ke, jawa ke, chola ke 😀


Gegaran Dahsyat Yang Meruntuhkan Bumi Turkiye

Kejadian yang berlaku di Turkiye telah meningkatkan minat orang untuk ambil peduli tentang hukum alam. Ternyata, kita yang berasa selesa tidak semestinya selamat buat selamanya.

Tiba satu masa, bumi bergegar menelan segala yang penat dibina… termasuk nyawa orang-orang tercinta. Tapi sebenarnya, macam mana bumi Turkiye boleh digegarkan sedemikian rupa? Apa yang mencetuskan gegaran tersebut?

Pertama sekali, kita kena kenali definisi “sesar bumi” (fault) yang terjadi akibat aktiviti kerak bumi yang menggerakkan lapisan batu. Jika ada dalam kalangan pembaca yang berpengetahuan tentang perkara ini, mohon bersabar ketika baca definisi terlalu marhaen kerana pembaca yang tidak arif pasal bidang ini perlu tahu satu demi satu bermula dengan “daya tektonik”.

Pergerakan sebegini melepaskan tenaga yang akhirnya menjadi punca gempa bumi. Sesaran yang besar mengeluarkan tenaga yang kuat. Begitu juga sebaliknya.

Jadi di sini, semua boleh faham asbab gempa bumi. Sekarang kita kena faham satu lagi benda: “garisan sesaran”: kawasan sesuatu sesaran boleh dipetakan (mapping).

Ulang balik:

Jenis-Jenis Gempa Bumi

Sudah faham dua definisi di atas, baru boleh rungkaikan jenis-jenis gempa bumi. Kejadian di Turkiye berpunca akibat gempa bumi berjenis “strike-slip”, yang terjadi akibat pergerakan batu secara selari antara satu sama lain pada garisan rekahan.

Sesaran sebegini jika cukup kuat mampu menghasilkan gempa bumi dahsyat (macam kes Turkiye) dan juga ombak tsunami tinggi. Sekadar pengetahuan, tsunami di Acheh tidak berlaku kerana strike-slip. Tragedi tsunami ngeri Acheh dan Tohoku (Fukushima) berlaku akibat megathrust earthquake yang kita akan ulas sebentar lagi.

Selain strike-slip, ada jenis oblique-slip, listrik, ring, sintentik dan dip-slip. Nak faham oblique-slip, tengok gambar dibawah:

Rekahan dan sesaran terjadi secara oblik, lebih senget untuk dibandingkan dengan strike-slip. Manakala listrik pula terjadi akibat sesaran yang melengkung:

Ring adalah sesaran yang terjadi di kawasan keruntuhan gunung berapi atau kawah batu angkasa. Salah satu contoh adalah Kawah Impak Teluk Chesapeake. Manakala sintetik adalah definisi digunakan untuk bercerita tentang sesaran kecil berkaitan dengan sesaran besar.

Gempa Bumi Megathrust

Kalau kalian perasan, saya belum bercerita tentang dip-slip. Sesaran ini terbahagi kepada dua: biasa (normal fault) dan songsang (reverse fault). Kejadian di Acheh dan Tohoku adalah jenis reverse dip-slip. Sebentar saya terangkan. Cuba tengok gambaran dibawah:

Jenis garisan itu jelas berbeza. Sesaran biasa nampak berlanggaran runtuh-timbul. Sesaran songsang nampak selapis plat tektonik disumbat masuk bawah satu lagi lapisan plat. Nampak sangat sesaran songsang memang dahsyat. Itulah terjadi pada Acheh dan Tohoku.

Macam mana plat tektonik boleh tersumbat masuk bawah lapisan kedua? Senang jer. Ibaratkan orang tua menindas anak muda: batu-batu lama ‘naik atas’ batu-batu baru.

Sesaran songsang dip-slip selalu dibawah 45 darjah (lower angle).  Lagi rendah tak bermakna tidak merbahaya. Pergerakan blok batu sebenarnya lagi luas bagi dip-slip 15 darjah.

Benda ni dipanggil overthrust fault. Jadi sekarang kalian boleh faham kenapa tsunami yang terjadi. Jika magnitud gempa berskala 9.0, maknanya gempa tersebut adalah megathrust earthquake.

Senarai Gempa Bumi Ikut Jenis

Berikut adalah senarai gempa paling dahsyat dalam sejarah serta magnitud dan jenis:

Kalau korang berminat dengan topik-topik misteri dan sains seperti ini, kami nak cadangkan korang beli buku kami, SEMOGA TUHAN MERAHMATI SAINS DALAM KEHIDUPAN. Jom beli sekarang:: https://bit.ly/3Nws0Ja


Amerika Syarikat Mahu Kembali Ke Bulan Pada Tahun 2024

Selepas berjaya mendarat di Bulan sebanyak enam kali antara 1969 hingga 1972, pihak Amerika Syarikat nampaknya ingin kembali. Ini memang berita buruk buat pencacai yang menjual diri pada falasi konspirasi, katanya semuanya satu penipuan terancang. Kalau dulu program pendaratan Bulan dipanggil Apollo.

Program akan datang pula diberi nama Artemis, satu pendekatan antarabangsa yang diketuai Amerika Syarikat. Program ini dilancarkan pada tahun 2017, dibawah pentadbiran Donald J. Trump dengan tujuan untuk mendaratkan angkasawan pada permukaan Bulan di bahagian kutub Selatan (Berger, 2020).

Sasaran program Artemis jauh meninggalkan pencapaian Apollo dulu. Kali ini, Amerika Syarikat mahu:

1. Mendaratkan seorang angkawasan wanita.
2. Menyediakan tempat tinggal bersesuaian untuk pendudukan manusia.
3. Membangunkan prasarana angkasa bagi mewujudkan “ekonomi Bulan”

Sebanyak AS$35 bilion disediakan untuk memenuhi keperluan misi penting ini.

Trump Sudah Jatuh; Program Masih Berjalan

Kejayaan program Apollo dulu menganugerahkan Amerika Syarikat satu darjat yang tidak pernah dirasai sesiapa. Kerana Apollo menciptakan terlalu banyak teknologi sampingan, meningkatkan lagi pendapatan tempatan negara.

Artemis pula tidak tertumpu pada Amerika Syarikat sahaja. Banyak negara lain menyatakan hasrat untuk bekerjasama, seperti Canada, Itali, Kesatuan Eropah dan New Zealand misalnya Semua dikehendaki menandatangani Perjanjian Artemis, yang mewajibkan komitmen daripada pihak masing-masing (Park, 2021).

Secara amnya, banyak halangan yang masih belum ditempµhi dengan baik. Salah satu halangan melibatkan pakaian angkasa yang bersesuaian dengan misi. Memandangkan Artemis mahu menempatkan manusia dalam satu jangka masa panjang, pakaian angkasa perlu menepati segala ciri-ciri yang diperlukan.

Ini bermakna, pakaian ini perlu diuji berkali-kali yang menelankan kos. Dalam bab ini, NASA tidak perlu buat teruk fikir solusi… kerana Tony Stark (Elon Musk) menyatakan hasrat untuk bantu mana yang boleh (Gohd, 2021).

Memang pihak Musk ada kena mengena pun dengan misi ini. Kerana pada 27 Mac 2020, SpaceX mengumumkan bahawa kapal Dragon XL dan Falcon Heavy sedang diubah suai untuk memenuhi kehendak Artemis.

Apa Gunanya Kembali ke Bulan?

Jujurnya itulah persoalan yang bermain dalam fikiran kerajaan Amerika Syarikat sejak zaman Richard Nixon lagi. Sudah pergi, sudah merasa, sudah balik. Kos pun sangat tinggi. Jadi tiada keperluan untuk pergi balik.

Tetapi itu tanggapan dulu. Sebenarnya ada keperluan untuk pergi balik ke Bulan. Bukannya untuk menutup mulut pentaasub falasi konspirasi. Sebaliknya, banyak ilmu sains masih belum ditimba.

Pertama sekali, Bulan adalah sebuah tempat yang stabil dan statik. Manakala Bumi aktif dan sentiasa sibuk. Jadi plat tektonik Bumi mudah kata masih ada tetapi tidak sama untuk dibandingkan dengan zaman awal pembentukan planet.

Maka Bulan boleh menjadi contoh, tambah pula dengan kebanyakan batu silam yang meninggalkan jawapan tentang soalan-soalan asal-usul Bumi.

Kedua pula, aktiviti seismologi Bulan perlu dirakam. Dulu program Apollo ada meninggalkan alat pengukur seismologi yang ditutup beberapa tahun kemudian untuk menjimatkan kos. Robot setakat ini tidak mampu melaksanakan misi ini.

Kena ada orang juga. Jadi dua faktor ini boleh menjadi sandaran untuk memahami keperluan untuk kembali ke Bulan.

Banyak perkara lagi boleh disingkap dengan pendaratan Bulan, tambah pula jika ada program berpanjangan seperti Artemis. Sebarang sentuhan infrastruktur boleh memberi limpahan kepada semua sektor sedia ada, sekali gus memajukan teknologi semasa yang akan menyenangkan kehidupan manusia.

RUJUKAN:

Berger, E. (2020, Mei 20). NASA’s full Artemis plan revealed: 37 launches and a lunar outpost. Ars Technica.

Park, S. (2021, Ogos 19). South Korea touts Artemis Accords as a way to settle international space issues. Space News.


Babi Dikenakan Hukuman Mati Akibat Jenayah Pembunuhan?

Ya, anda tidak salah baca. Haiwan yang tidak mengenali undang-undang manusia ini dikenakan hukuman sedemikian. Walaupun tajuk artikel ini nampak kelakar, namun inilah realti apabila kita kembali ke fasa pertengahan Eropah.

Pada abad pertengahan Eropah iaitu sekitar abad ke-14 Masihi, undang-undang masyarakat Eropah ketika itu melibatkan hukuman terhadap haiwan yang melakukan kesalahan. Sebab haiwan juga terlibat kerana warga Eropah ketika itu percaya haiwan juga mempunyai moral sendiri dengan mengenali baik dan buruk sesuatu tindakan.

Antara ‘jenayah’ yang biasa haiwan lakukan ialah pembunuhan, hubungan seks dengan manusia (bestiality), dan merosakkan tanaman dan harta benda. Jika haiwan tersebut bersalah, ia akan menerima hukuman mati atau dibuang dari komuniti.

Penghakiman ke atas haiwan ini dicatatkan oleh penulis bernama Edmund P. Evans dalam bukunya berjudul ‘The Criminal Prosecution and Capital Punishment of Animals’ yang pernah diterbitkan pada tahun 1906.

Asal-usul penghakiman ini tidak diketahui namun yang jelas tamadun Rom pernah menghukum anjing mereka ketika berkonflik dengan wilayah Gaul (Perancis). Pada tahun 390, tentera Gaul memulakan serangan mengejut terhadap kubu Rom yang terletak di Bukit Capitoline. Kubu tersebut dikawal ketat oleh tentera dan anjing pengawal namun ramai anjing tidak dapat mengesan hendapan tentera Gaul sehingga teriakan angsa milik kuil dewi Juno membuatkan tentera Rom terjaga.

Kemudian, tentera Rom berjaya membanteras serangan hendap Gaul berkat suara angsa tersebut. Mereka percaya bahawa dewi Juno yang memperingati serangan tersebut melalui angsa. Anjing yang gagal menjalankan tugas dihukum gantung atas salib oleh tentera Rom sendiri sebagai pengajaran.

Penghakiman ke atas haiwan yang popular ialah penghakiman pada 9 Januari 1386 Falaise, Perancis. Babi muda ditahan kerana menyerang bayi berusia 3 bulan di atas katil bayi, menggigit dan menyiat kulit bayi sehingga meninggal dunia. Babi ini kemudian dimasukkan ke penjara, kemudian dihakimi dalam mahkamah untuk mebicarakan atas kesalahan yang ia lakukan.

Babi muda itu dikenakan hukuman dicacatkan bahagian kaki kanan, seterusnya menerima hukuman gantung sampai mati. Pada hari hukuman, babi tersebut dipakaikan dengan kot bersama sarung tangan, kemudian dihantar ke kawasan hukuman yang biasa diadakan di tengah pasar utama.

Menurut catatan dokumen, babi adalah haiwan yang paling banyak dibawa ke mahkamah untuk pengadilan ke atas jenayah ia lakukan. Sebab babi banyak dihukum kerana haiwan ini terlalu bebas bersama komuniti manusia sehingga sifat liarnya mengganggu kesejahteraan komuniti dalam kota.

Selain babi, haiwan lain juga turut mendapat hukuman seperti lembu jantan, kambing, dan anjing. Ayam jantan juga dihukum oleh penduduk kerana biasanya disyaki bertelur. Ya, mereka percaya bahawa jika ayam jantan bertelur, raksasa akan menetas dari telur tersebut. Keanehan ini juga ramai warga Eropah fasa pertengahan percaya sehingga memberikan hukuman bakar kepada ayam jantan yang lakukan ‘jenayah’ ini.

Melakukan ‘bestiality’ juga dikenakan hukuman berat bagi manusia dan haiwan jika kedua-duanya terlibat dalam jenayah tersebut. Hukuman bestiality ialah dibakar sehingga mati jika kedua-duanya bersalah. Dalam kes seorang warga Perancis bernama Jacques Ferron, dia ditangkap oleh penduduk kerana melakukan hubungan bestiality dengan keldai betina pada tahun 1750.

Kedua-dua ‘penjenayah’ kemudian diadili dalam mahkamah. Keputusannya, Feron disahkan bersalah dan dikenakan hukuman bakar sehingga mati. Manakala keldai betina yang Ferron ‘berhubungan’ tidak bersalah kerana sepanjang berhubungan selama 4 tahun, keldai betina itu bersikap ‘baik’ dan tidak pernah ‘curang’, malah dipaksa melakukan hubungan tersebut.

Inilah undang-undang aneh yang dilaksanakan pada abad ke-14 Masihi di Eropah. Kini, tidak ada lagi perlaksanaan hukuman terhadap haiwan-haiwan yang melakukan ‘jenayah’, melainkan mengenakan pembasmian terhadap haiwan yang membawa jangkitan berbahaya kepada manusia.

RUJUKAN:

Mingren, Wu. 31 May 2019. Strange But Serious Medieval Animal Trials Were No Kangaroo Court!. Ancient Origins.

Gillan, Joanna. 1 May 2022. Medieval Justice: Pig Was Tried in Court, Sentenced and Executed for Murder. Ancient Origins.